Dilema ibu bapa kini, berhenti kerja atau hantar pengasuh?

Sebaik sahaja kerajaan mengumumkan Fasa 2 Pelan Pemulihan Negara (PPN) di beberapa buah negeri, maka  bermulalah fasa baharu ibu bapa yang bekerja dan kebanyakan mula bekerja di pejabat tetapi pastinya ibu bapa mempunyai dilema terutama apabila melibatkan keselamatan anak-anak.

Isu menghantar anak-anak ke taska, pengasuh atau berhenti kerja demi menjaga mereka bakal membelenggu mereka. Ibu bapa yang bekerjaya juga mahukan yang terbaik buat anak-anak sama seperti ibu bapa lain.

Antara pilihan yang mereka ada hanyalah dengan menghantar anak-anak ke pusat jagaan atau taska selain daripada membayar pengasuh atau pembantu rumah. Kekangan kewangan keluarga juga mungkin menjadi dilema pada ibu bapa jika salah seorang perlu berhenti kerja demi menjaga anak kecil di rumah.

Namun begitu, setiap pilihan yang dibuat oleh ibu bapa pastilah dinilai sebaiknya dan ia pasti mempunyai kebaikan dan keburukan yang tersendiri.

Dalam konteks ini, Pakar Kanak-Kanak Hospital Pakar KPJ Johor, Dr. Mohd Khaidir Mat Aris berkongsi perubahan bayi yang boleh ibu bapa kenal pasti selepas menghantar anak ke taska atau pengasuh.

“Terdapat beberapa perubahan bayi yang boleh ibu bapa kenal pasti selepas menghantar anak ke taska atau pengasuh dari segi emosi dan fizikal. Bayi yang masih kecil sudah semestinya belum mampu untuk menceritakan apa-apa yang berlaku. Oleh itu, ibu bapa perlulah lebih peka kepada sebarang perubahan yang ditunjukkan oleh bayi atau anak kecil.

“Antara perubahan emosi yang jelas ialah apabila anak tidak menunjukkan rasa atau reaksi gembira apabila anda hendak menghantarnya ke taska atau pengasuh seperti anak anda tidak senyum malahan menangis ketika disambut oleh pengasuhnya. Namun begitu, hal ini juga mungkin berlaku kerana anak anda masih belum mempunyai keserasian dengan pengasuhnya,” jelasnya.

Jika perkara ini berlarutan, anda perlulah bertindak segera dan cari puncanya agar tiada sebarang perkara buruk berlaku pada masa hadapan.

Selain daripada perubahan emosi, perubahan fizikal adalah lebih ketara. Ianya dapat dilihat oleh mata kasar seperti kesan lebam, benjolan mahupun luka di bahagian badan anak anda. Anda perlu tahu bahawa pengasuh mestilah menitikberatkan soal keselamatan anak anda dan juga harus menyediakan persekitaran yang selamat daripada sebarang kemungkinan berlakunya kemalangan.

Di samping itu, jika anak anda kelihatan seperti kotor dan tidak terurus, ini juga merupakan perubahan fizikal yang ketara bagi menunjukkan bahawa pengasuhnya mengabaikan perkara asas seperti aspek kebersihan.

Tambah beliau, sebelum menghantar anak untuk dijaga oleh orang lain, ada beberapa persiapan yang perlu ibu bapa lakukan untuk memastikan anak betul-betul selesa.

“Antara persiapan yang perlu dilakukan ibu bapa terhadap anak ialah memberitahu atau bercerita kepada anak berkaitan taska atau pengasuh yang bakal menjaga mereka. Pastikan anda membuat persediaan emosi secukupnya bagi anak-anak anda.

“Selain itu, anda juga boleh membawa anak anda untuk berjumpa dengan pengasuh yang bakal menjaganya sebelum anda menghantarnya secara tetap di tempat itu,” katanya.

Dr. Mohd Khaidir juga menasihatkan ibu bapa  memastikan anak anda berada dalam keadaan kesihatan yang baik. Jika anak anda tidak sihat, kemungkinan untuk mereka berasa tidak selesa dengan pengasuhnya adalah lebih tinggi. Anak semestinya menginginkan jagaan dan belaian daripada ibu dan bapa sendiri terutama di saat mereka kurang bermaya atau sihat.

“Anda juga boleh cuba untuk bekalkan barangan seperti selimut, bantal ataupun permainan yang mereka suka. Ini dapat membantu mereka untuk berasa lebih selesa di tempat baru,” katanya.

Bagi bayi yang dilahirkan dalam situasi pandemik Covid-19, mereka kemungkinan mempunyai ‘stranger anxiety’ iaitu mereka takutkan individu yang mereka tidak kenali.

“Situasi ini  normal bagi anak kecil yang berusia antara tujuh bulan ke atas. Selain itu, mereka juga mempunyai ‘separation anxiety’ iaitu takut untuk berpisah dengan ibu bapa. Ia juga normal seperti ‘stranger anxiety’.

“Namun, sekiranya ‘separation anxiety’ ini berlaku secara berpanjangan atau secara tiba tiba setelah anak anda selesa di tempat itu, ada kemungkinan bahawa ada perkara lain atau di luar kebiasaan yang berlaku. Penderaan atau pembulian juga boleh menyebabkan anak anda mengalami ‘separation anxiety’ yang berterusan,” jelasnya.

Ibu bapa lebih mengenali anak mereka, jika merasakan bahawa ada sesuatu yang tidak kena, hubungilah doktor anda untuk pemeriksaan lanjut.


13 kluster baharu Covid-19 dikesan hari ini

Sebanyak 13 kluster Covid-19 dikesan dalam tempoh 24 jam sehingga 12 tengah hari tadi menjadikan keseluruhannya 5,624 kluster dengan 4,862 sudah ditamatkan manakala 762 lagi masih aktif.

Ketua Pengarah Kesihatan Tan Sri Dr Noor Hisham Abdullah berkata daripada jumlah itu enam membabitkan kluster tempat kerja, tiga komuniti, dua berkaitan institusi pendidikan, dan masing-masing satu kluster kumpulan berisiko tinggi serta pusat tahanan.

Empat daripada kluster tempat kerja dikesan di Selangor membabitkan 111 individu dijangkiti Covid-19 daripada 646 yang disaring, dan masing-masing satu di Kulim, Kedah (30 individu), dan Melaka (15 individu).

Sarawak pula mencatatkan dua kluster komuniti di Limbang membabitkan 37 individu daripada 303 yang disaring, manakala satu lagi kluster komuniti direkodkan di Temerloh, Pahang membabitkan 22 individu daripada 67 yang disaring.

Kedah turut melaporkan satu kluster institusi pendidikan swasta melibatkan 32 individu positif Covid-19 daripada 86 yang disaring, manakala satu lagi kluster pendidikan dikesan di Seremban, Negeri Sembilan membabitkan lapan individu daripada 35 yang disaring.

Selangor pula merekodkan satu kluster kumpulan berisiko tinggi di Sabak Bernam dengan 14 individu positif, dan Sarawak mencatatkan satu kluster pusat tahanan (48 individu).

Dr Noor Hisham juga memaklumkan seramai 10,832 pesakit Covid-19 telah sembuh menjadikan kumulatif sejak awal tahun lalu kepada 2,227,889 kes.

Beliau juga berkata daripada 7,950 jangkitan baharu hari ini, 133 kes atau 1.7 peratus adalah pesakit kategori 3, 4, dan 5; sementara 7,817 kes (98.3 peratus) lagi adalah pesakit kategori 1 dan 2.


Doktor gesa Indonesia buat semula ujian PCR kepada pelancong

Persatuan Perubatan Indonesia (IDI) menasihatkan kerajaan untuk mengenakan semula ujian tindak balas rantaian polimerase (PCR) Covid-19 untuk pelancong berikutan peningkatan jumlah jangkitan di Indonesia.

“Keperluan keputusan negatif PCRbagi pengembara harus dilaksanakan semula memandangkan kos ujian sudah semakin murah,” kata wakil pasukan petugas Covid-19 IDI, Erlina Burhan.

IDI juga meminta Kementerian Kesihatan mengkaji semula dasar menarik balik arahan pemakaian pelitup muka di kawasan lapang.

Erlina juga menggesa kerajaan untuk mendidik orang ramai secara besar-besaran mengenai langkah-langkah pencegahan Covid-19.

“Minta orang ramai memakai pelitup muka (di tempat terbuka) sekali lagi kerana kes semakin meningkat,” katanya.

Beliau menegaskan bahawa pada awal Februari tahun ini, jumlah kes Covid-19 harian Indonesia adalah sekitar 200, dan jumlah itu telah meningkat kepada melebihi 1,000 kes sehari sekarang.

IDI juga meminta kerajaan untuk mengaktifkan semula dan meningkatkan usaha pengesanan kontak rapat dan merayu kepada pihak berkepentingan, seperti kerajaan wilayah, untuk meningkatkan liputan vaksinasi dos penggalak.

Pada Selasa, Pasukan Petugas Pengendalian Covid-19 melaporkan bahawa Indonesia telah merekodkan 1,678 kes baharu Covid-19, menjadikan jumlah keseluruhan sejak kes pertama disahkan pada Mac 2020 kepada lebih 6.07 juta kes.

Wilayah yang mencatatkan kes baharu paling banyak ialah Jakarta, dengan 953 kes; Jawa Barat, 291 kes; dan Banten, 213 kes.

Selain itu, data pasukan petugas juga menunjukkan bahawa seramai 677 pesakit telah diisytiharkan pulih pada Selasa, menjadikan jumlah keseluruhan kepada 5,904,138.

Sementara itu, jumlah kematian meningkat lima orang menjadi 156,700 orang.

Pasukan petugas itu melaporkan, sehingga Selasa, jumlah kes aktif Covid-19 di Indonesia mencapai 10,095, meningkat 996 berbanding hari sebelumnya. – Agensi


‘Ugutan terhadap Badan Kehakiman’ – pandangan sebelah lagi

Semenjak Raja Petra menerbitkan artikelnya “Pendedahan Mengejutkan: Konflik Kepentingan Hakim Perbicaraan Najib Nazlan Terdedah” pada 14 Mac 2022 dalam blognya, Malaysia Today, kita hanya membaca pandangan sebelah pihak mengenai isu itu, sama ada daripada kenyataan akhbar oleh Ketua Pendaftar, Majlis Peguam, Pengerusi dan Timbalan Pengerusi DAP, Ketua Hakim Negara, The Edge Malaysia mahu pun Dr. Shad Saleem Faruqi.

Dalam artikel ini, saya memberikan pandangan sebelah lagi dengan tujuan semata-mata untuk memberikan hujah kedua belah pihak kepada orang ramai supaya mereka berada dalam kedudukan yang lebih baik untuk membuat keputusan mengenai isu tersebut.

Saya tidak mengatakan saya betul dan mereka salah, Raja Petra betul dan Hakim Mohd Nazlan salah, atau sebaliknya.

Merujuk kepada kenyataan Majlis Peguam dan laporan The Edge Malaysia, dikatakan bahawa Raja Petra dan ahli politik terutamanya penyokong Najib sedang mengugut Badan Kehakiman.

Sama ada itu benar atau tidak, tidakkah boleh dihujahkan bahawa mereka juga mengugut SPRM dalam menjalankan tugasnya? Majlis Peguam seolah-olah lupa bahawa SPRM-lah yang menyiasat Najib yang membawa kepada sabitan kesalahannya.

Sekarang, hanya kerana dakwaan dibuat terhadap hakim yang telah mensabitkan Najib, sabitan yang mereka takut kiranya diketepikan, mereka melompat membelanya dan meragui kredibiliti SPRM.

Majlis Peguam menuntut penyiasatan setara dijalankan oleh pihak berkuasa terhadap laporan polis yang dibuat oleh Hakim Mohd Nazlan; bahawa tidak sepatutnya ada double standard dalam mendekati perkara itu; bahawa siasatan SPRM melanggar doktrin pengasingan kuasa; bahawa ia menjejaskan kebebasan badan kehakiman; bahawa ia tidak berperlembagaan dan ia harus ditangani di bawah Perkara 125 Perlembagaan.

Soalan: Sekiranya Hakim Mohd Nazlan membebaskan Najib adakah Majlis Peguam akan mengeluarkan kenyataan yang sama?

Tidak perlu dikatakan bahawa laporan polis Hakim Mohd Nazlan dan laporan yang dibuat terhadap Hakim Mohd Nazlan mesti diberi penyiasatan yang setara dan saya pasti mereka sedang diberikan. Tetapi, dengan menuntut “penyiasatan setara” diberikan kepada laporan Hakim Mohd Nazlan tetapi cuba menghalang siasatan dijalankan terhadap laporan terhadap Hakim tersebut, tidakkah Majlis Peguam mengamalkan double standard?

Saya menerima beberapa mesej WhatsApp dan e-mel, semuanya daripada bukan-peguam yang bertanya soalan yang sama: Adakah menyalahi doktrin pengasingan kuasa bagi SPRM menyiasat hakim? Ia menunjukkan bahawa bukan-peguam pun mendapati pandangan Majlis Peguam itu pelik. Hakim tidak terkecuali daripada undang-undang. Perlukah saya berkata lebih daripada itu kepada Presiden Majlis Peguam?

Majlis Peguam juga mengatakan bahawa siasatan itu menjejaskan kebebasan Badan Kehakiman. Puan Presiden, kebebasan Badan Kehakiman tidak termasuk kebebasan untuk melakukan jenayah dan daripada disiasat mengenainya.

Majlis Peguam juga mengatakan bahawa siasatan itu tidak mengikut Perlembagaan. Saya ingin tahu di bawah peruntukan manakah ia tidak berperlembagaan?

Presidennya merujuk kepada Perkara 125. Saya menggesa beliau membaca semula peruntukan itu. Perkara itu merujuk kepada situasi di mana seseorang Hakim itu “patut dipecat atas alasan apa-apa pelanggaran mana-mana peruntukan kod etika yang ditetapkan di bawah Fasal (3B) atau atas alasan tidak berdaya, oleh sebab kelemahan tubuh atau akal atau apa-apa sebab lain, untuk menunaikan fungsi jawatannya dengan sepatutnya,..” Ia tidak meliputi pelakuan kesalahan jenayah.

Sebaliknya, SPRM dan Polis hanya mempunyai kuasa untuk menyiasat kesalahan jenayah di bawah bidang kuasa masing-masing dan bukan perkara yang disebut dalam Perkara 125. (Walaupun Dr. Shad Saleem Faruqi cuba meluaskan liputan Perkara 125, saya tidak fikir boleh boleh tidak bersetuju dengan dua ayat terakhir saya itu.)

Saya merujuk kepada dua kenyataan akhbar oleh Ketua Pendaftar Mahkamah Persekutuan. Atas sebab apa pun, tiada dakwaan sedemikian pernah dibuat terhadap mana-mana hakim dalam tempoh lima puluh tahun yang lalu. Jadi reaksi Badan Kehakiman dengan mengeluarkan kenyataan akhbar itu juga adalah yang pertama.

Saya percaya Ketua Pendaftar tidak akan mengeluarkan kenyataan sedemikian melainkan diarahkan oleh Ketua Hakim Negara.

Ambil perhatian bahawa dakwaan Raja Petra itu bukanlah dakwaan umum terhadap Badan Kehakiman. Ia adalah dakwaan terhadap hakim tertentu. Kenapa badan kehakiman harus melompat membelanya?

Walaupun dakwaan itu telah dibuat oleh seorang penulis blog, jika peguam Najib tidak membuat permohonan untuk perbicaraan semula atau tidak menggunakannya sebagai alasan rayuan di Mahkamah Persekutuan untuk mahkamah mengetepikan sabitan dan memerintahkan perbicaraan semula, perkara itu berakhir di situ.

Jika peguam Najib memilih untuk melakukan salah satu daripada dua perkara yang disebut sebelum ini, jika tiada kenyataan dikeluarkan oleh Badan Kehakiman, walaupun mahkamah menolak permohonan atau hujah itu, tiada kritikan atas alasan berat sebelah boleh dilemparkan terhadap Badan Kehakiman.

Sebaliknya, apabila kenyataan itu telah dikeluarkan, peguam Najib boleh berhujah bahawa mahkamah berat sebelah kerana Badan Kehakiman telah mengeluarkan kenyataan menolak dakwaan itu lebih awal. Jika dan apabila mahkamah menolak permohonan atau hujah itu, ia memberi alasan kepada pengkritik untuk mengatakan bahawa mahkamah berat sebelah. Bagaimanapun, mengapa memberi alasan kepada Najib dan penyokongnya untuk menyerang keputusan mahkamah?

Mengenai sub judice, tidakkah kenyataan oleh Badan Kehakiman itu juga sub judice? Ia sepatutnya lebih lagi, ia datang dari Badan Kehakiman sendiri sebelum isu itu diputuskan oleh mahkamah, jika dibangkitkan.

Sekarang, kita sampai kepada ucapan Ketua Hakim Negara. Tidak ada bahagian yang saya tidak bersetuju dengannya. Saya hanya mempersoalkan mengenai kesesuaian masanya.

Walaupun Ketua Hakim Negara tidak menyebutnya, sesiapa yang membaca ucapan itu tahu bahawa beliau merujuk kepada artikel yang ditulis oleh Raja Petra yang dilaporkan dalam Malaysia Today bahawa Hakim Mohd Nazlan sedang disiasat oleh SPRM.

Saya mengulangi apa yang saya katakan mengenai kesan dua kenyataan akhbar yang dikeluarkan oleh Ketua Pendaftar. Ambil perhatian bahawa satu peristiwa penting telah berlaku selepas kenyataan akhbar kedua itu, iaitu SPRM mengesahkan bahawa ia sedang menyiasat Hakim berkenaan.

Soalan: Tidakkah lebih baik membiarkan SPRM meneruskan dan menyelesaikan siasatan?

Di akhir siasatan, SPRM akan mengumumkan sama ada tiada bukti untuk menyokong dakwaan Raja Petra itu atau terdapat bukti yang mencukupi untuk menyokong pertuduhan terhadap Hakim berkenaan. Jika ia yang awal disebutkan, Hakim itu dibersihkan. Tidakkah lebih baik bagi Hakim berkenaan bahawa beliau dibersihkan oleh SPRM selepas siasatan lengkap dan tiada kenyataan sedemikian dikeluarkan oleh Badan Kehakiman?

Jika pengumuman itu yang kemudian disebut, maka fail siasatan itu akan dirujuk kepada Pendakwa Raya (Peguam Negara) untuk memutuskan sama ada hendak mendakwa Hakim berkenaan atau tidak. Jika, berdasarkan keterangan, Pendakwa Raya memutuskan untuk tidak membuat pertuduhan, perkara itu tamat di situ. Jika beliau memutuskan sebaliknya, proses perbicaraan bermula.

Sama ada Hakim itu dibersihkan atau tidak, tiada kritikan boleh dilemparkan terhadap Ketua Hakim Negara. Beliau tidak boleh dituduh cuba mengganggu siasatan oleh SPRM.

Sekiranya saya dituduh pro-Najib, biarlah saya jelaskan bahawa saya tidak kisah walaupun Najib terpaksa menghabiskan sisa hidupnya di penjara dengan syarat beliau mendapat perbicaraan yang adil. Saya tidak mengatakan dakwaan Raja Petra bahawa Najib tidak mendapat perbicaraan yang adil, ada merit atau tidak. Itu untuk mahkamah memutuskannya.

Saya tidak mengatakan dakwaan Raja Petra dan laporan bahawa Hakim Mohd Nazlan terlibat dalam skandal kewangan 1MDB benar atau tidak, mahupun sama ada laporan Hakim Mohd Nazlan terhadap Raja Petra ada merit atau tidak. Itu hanya akan diketahui selepas SPRM menyelesaikan siasatan terhadap kedua-dua dakwaan dan laporan itu.

Justeru, SPRM hendaklah dibiarkan menjalankan tugasnya tanpa gangguan atau apa yang nampak seperti gangguan oleh sesiapa.

(Nota: Sebaik sahaja saya selesai menulis artikel ini, saya menerima mesej daripada seorang rakan bahawa dua peguam dan seorang aktivis telah memfailkan saman di Mahkamah Tinggi memohon pengisytiharan berikut:

• Badan penyiasatan jenayah, termasuk SPRM tidak berhak atau dihalang daripada menyiasat hakim-hakim yang sedang berkhidmat di mahkamah atasan (Mahkamah Tinggi, Mahkamah Rayuan dan Mahkamah Persekutuan) melainkan mereka digantung kerja seperti yang dikehendaki di bawah Perlembagaan Persekutuan;

• Pendakwa raya tidak diberi kuasa untuk memulakan atau menjalankan sebarang prosiding bagi kesalahan terhadap hakim yang sedang berkhidmat di mahkamah atasan.

Mereka juga telah memohon pengisytiharan bahawa siasatan oleh SPRM terhadap Hakim Nazlan adalah tidak berperlembagaan.

Berita itu menyebabkan saya memutuskan untuk menulis artikel ini.

Tun Abdul Hamid Mohamad
Penulis adalah bekas Ketua Hakim Negara

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Landskap politik Melaka berubah jika Mas Ermieyati menang: Hamzah

Perubahan landskap politik Melaka akan berlaku sekiranya calon Perikatan Nasional (PN) bagi Dewan Undangan Negeri (DUN) Tanjung Bidara Datuk Mas Ermieyati Samsudin menang pada Pilihan Raya Negeri (PRN) pada 20 November ini.

Setiausaha Agung PN Datuk Seri Hamzah Zainuddin berkata pencalonan Mas Ermieyati yang juga Ahli Parlimen Masjid Tanah itu akan menjadi ‘pencetus perubahan’ kepada senario politik Melaka dan negara.

“Ia akan menjadi satu pencetus perubahan kalau beliau menang (Pilihan Raya Negeri Melaka).

“(Ini) membuktikan bahawa rakyat semua telah memahami yang penting kepada kita adalah calon itu bukan hanya muda, tetapi mampu untuk membantu rakyat,” katanya lapor Bernama.

Katanya, kerja keras Mas Ermieyati sebagai MP selama dua penggal dan lantikannya sebagai Timbalan Menteri di Jabatan Perdana Menteri, sudah membuktikan kredibiliti beliau untuk menjadi pemimpin.

“Inilah harapannya untuk rakyat menunjukkan bahawa mereka bersedia mencari pemimpin yang penuh dengan intergriti, mampu menjadi pemimpin mereka di masa hadapan. Kita tidak mahu cerita yang bukan bukan. Jadi saya yakin beliau dapat memberikan kemenangan kepada PN,” katanya.

Malah menurut Hamzah beberapa isu yang ditimbulkan juga memberi ruang kepada Mas Ermieyati, untuk diambil kira sebagai calon yang lebih baik daripada yang lain-lainnya.

Mas Ermieyati yang juga MP wanita pertama di Melaka, bakal menghadapi cabaran daripada Pengerusi Badan Perhubungan UMNO Datuk Seri Ab Rauf (BN) dan Zainal Hassan dari Pakatan Harapan, pada Pilihan Raya Negeri (PRN) Melaka pada 20 Nov ini.

Sementara itu Hamzah yang juga Menteri Dalam Negeri berharap jentera partinya tidak melanggar sebarang prosedur operasi standard (SOP), yang telah ditetapkan Suruhanjaya Pilihan Raya (SPR).

Walaupun berhadapan dengan kaedah dan SOP baharu, beliau menganggap ia adalah cabaran yang sama rata kepada semua parti dan calon yang bertanding.

“Jadi saya tidak boleh merungut hanya bagi pihak saya sendiri sahaja atau atas parti saya semata-mata, yang saya mahu adalah jentera parti saya tidak melanggar SOP.

Cuma katanya, pihaknya mahu melihat SPR mencari satu kaedah memberi ruang supaya rakyat benar-benar dapat memilih siapa sebenarnya hendak dipilih, dan meminta agar calon diberikan sedikit ruang untuk melakukan pengenalan diri atau berkempen, supaya rakyat dapat membandingkan calon-calon yang bertanding


1MDB masih tanggung hutang RM32.08 bilion setakat 30 Jun

Jumlah baki komitmen hutang 1Malaysia Development Bhd (1MDB) setakat 30 Jun lalu adalah RM32.08 bilion dengan andaian kadar tukaran wang asing AS$1 bersamaan dengan RM4.50.

Menteri Kewangan Tengku Datuk Seri Zafrul Tengku Abdul Aziz berkata bagi tempoh April 2017 hingga Mei 2022, kerajaan telah menyalurkan bantuan kewangan dalam bentuk pinjaman atau pendahuluan sebanyak RM10.85 bilion untuk bayaran komitmen dan faedah hutang 1MDB berikutan masalah kewangan dihadapi 1MDB sebelum ini.

Menurutnya semua bantuan itu disalurkan melalui Kementerian Kewangan (MOF) dan syarikat Menteri Kewangan Diperbadankan (MKD).

“Selain daripada bantuan kewangan langsung kerajaan, faedah hutang 1MDB juga dibiayai dengan menggunakan dana pemulihan aset 1MDB yang disimpan dalam satu Akaun Amanah di bawah MOF yang dikenali sebagai Akaun Amanah Mendapatkan Kembali Aset,” katanya dalam jawapan bertulis di persidangan Dewan Rakyat, hari ini (21 Julai 2022).

Memetik Bernama, Tengku Zafrul berkata setakat 30 Jun 2022, jumlah dana pemulihan aset 1MDB yang berjaya diperoleh semula adalah sebanyak RM19.28 bilion daripada beberapa mata wang asing termasuk dolar Amerika Syarikat, dolar Singapura dan dolar Australia.

“Dana ini telah dan akan digunakan bagi tujuan pembayaran hutang 1MDB dengan sebanyak RM10.84 bilion telah digunakan untuk tujuan pelunasan hutang 1MDB setakat 30 Jun 2022.

“Pada masa ini, dana itu masih berbaki sebanyak RM8.83 bilion (termasuk hibah dan untung atau rugi tukaran asing),” katanya.

Selain itu, Tengku Zafrul berkata proses untuk mendapatkan semula dana 1MDB sedang berjalan dan menyifatkannya sebagai suatu proses rumit dan panjang serta boleh memakan masa bertahun-tahun lamanya.

“Ini bukan sahaja melibatkan kerjasama beberapa agensi tempatan dengan asing, malah turut meliputi proses perundangan di mahkamah dan proses rundingan penyelesaian,” katanya.

Namun, beliau menegaskan bahawa kerajaan tetap komited dalam meneruskan usaha untuk mendapatkan semula semua dana berkaitan 1MDB yang telah diseleweng, sama ada melalui tindakan undang-undang mahu pun rundingan penyelesaian.

“Matlamat utama adalah untuk memaksimumkan pulangan bagi melunaskan hutang 1MDB dan mengurangkan beban kewangan kerajaan,” kata beliau.

Sebelum ini, 1MDB terlibat dengan skandal kewangan terbesar dunia yang turut mengaitkan Perdana Menteri ketika itu Datuk Seri Najib Razak beberapa bank luar negara dan rakannya yang juga ahli perniagaan dalam buruan Jho Low.


Tiada yang menang tanpa bertanding : SPR

Suruhanjaya Pilihan Raya (SPR) mengesahkan tiada mana-mana calon yang menang tanpa bertanding pada Pilihan Raya Umum ke-15 (PRU-15) selepas selesai proses penamaan calon, hari ini.

Pengerusinya, Tan Sri Abdul Ghani Salleh berkata pencalonan paling banyak bagi peringkat Parlimen ialah Parlimen Batu, Kuala Lumpur dengan 10 penjuru.

Sementara bagi peringkat DUN pula, pencalonan diterima paling banyak untuk DUN Chenderiang, Perak dengan tujuh penjuru.

“Kali ini sejumlah 222 kerusi Parlimen dan 117 DUN iaitu melibatkan Pahang, Perlis, Perak serta satu kerusi N66, Bugaya dipertandingkan.

“Dengan selesainya urusan penamaan calon tersebut  maka tempoh berkempen bermula selepas pengisytiharan dipertandingkan sehingga 11.59 malam, 18 November ini,” katanya dalam sidang akhbar khas hari ini, lapor Utusan Malaysia.

Beliau juga memaklumkan telah menolak enam kertas pencalonan melibatkan empat kerusi Parlimen dan dua kerusi DUN pada urusan penamaan calon bagi PRU-15 yang dijalankan hari ini.

Hari ini, sebanyak 222 Pusat Penamaan Calon dibuka di seluruh negara bermula jam 9 pagi hingga 10 pagi untuk bakal-bakal calon mengemukakan kertas penamaan mereka yang turut melibatkan Pilihan Raya Kecil (PRK) DUN Bugaya, Sabah.

Abdul Ghani berkata maklumat terperinci mengenai pilihan raya ini akan dimaklumkan kemudian melalui suatu kenyataan media.

Pada masa sama, SPR memaklumkan prosedur operasi standard (SOP) bagi perjalanan kempen dan mengundi termasuk bagi kes Covid-19 akan dikeluarkan kemudian.


RCI skandal kapal TLDM: Keputusan Kabinet dipersembah kepada Agong

Kabinet tidak menolak kemungkinan menubuhkan Suruhanjaya Siasatan Diraja (RCI) menyiasat skandal perolehan enam kapal tempur pesisir pantai (LCS) Tentera Laut Diraja Malaysia (TLDM) yang gagal disiapkan, walaupun sebanyak RM6 bilion telah dibayar kepada kontraktor pembinaan.

Untuk rekod, kontrak pembekalan enam kapal LCS bernilai RM9.128 bilion itu diberikan ketika Datuk Seri Najib Razak menjadi Perdana Menteri dan Datuk Seri Ahmad Zahid Hamidi sebagai Menteri Pertahanan secara rundingan terus.

Ia bermula dengan pemberian surat anugerah pada 2011, dengan tempoh kontrak bermula pada 3 Oktober 2013 hingga 2 Oktober 2023. Tujuan perolehan ini bagi meningkatkan keupayaan TLDM dalam melaksanakan pelbagai operasi.

Namun demikian sehingga kini tiada sebuah kapal LCS yang telah siap dibina.

Rancangan penubuhan RCI itu telah dibentangkan kepada Kabinet hari ini (17 Ogos 2022), kata Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar.

“Dalam keadaan sedemikian saya cukup yakin akan dilaksanakan (RCI) bahkan Perdana Menteri (Datuk Seri Ismail Sabri Yaakob) ada sebutkan.

“Kita tidak tutup, ada kemungkinan mengadakan RCI jadi maknanya belum tertutup lagi soalan itu ,walaupun dianggap SPRM (Suruhanjaya Pencegahan Rasuah Malaysia) dah buat yang terbaik,” katanya hari ini.

Sementara itu, Menteri Pertahanan Datuk Seri Hishammuddin Hussein pula berkata penubuhan RCI bergantung kepada keputusan perbincangan Kabinet.

“Ia masih dalam proses (perbincangan) membabitkan semua pihak khususnya menteri dan saya tidak boleh dedahkan apa yang dibincangkan pada mesyuarat Jemaah Menteri itu.

“Tetapi ia (hasil perbincangan) mesti juga dipersembahkan kepada Yang di-Pertuan Agong untuk mendapatkan pandangan baginda,” katanya hari ini.

Sambil menyatakan banyak perkara mengenai isu RCI dan LCS dibincangkan pada mesyuarat Jemaah Menteri hari ini, beliau turut membayangkan perbincangan akan berlanjutan hingga ke mesyuarat akan datang.

“Apa yang dibincangkan dalam Kabinet, masih pada peringkat perbincangan dan mungkin akan dibincangkan lagi pada mesyuarat (Kabinet) akan datang.

“Apabila kita sudah mendapat keputusan dan pendirian yang jelas, akan dipersembahkan kepada Yang di-Pertuan Agong untuk mendapatkan pandangan baginda pula,” katanya.


Kes saman serangan seksual, Anwar dakwa satu lagi rekaan

Selepas disaman bekas staf Muhammed Yusoff Rawther pada Julai lalu, Datuk Seri Anwar Ibrahim dalam kenyataan pembelaannya mendakwa ia satu lagi cerita rekaan yang cuba menjatuhkannya dan didalangi individu tertentu yang belum diketahui.

Ketua Pembangkang itu menafikan bertemu dengan Yusoff di Bukit Segambut pada 2 Oktober 2019 seperti didakwa dalam saman berhubung serangan seksual yang difailkan Julai lalu.

Bagaimanapun, kenyataan pembelaan tersebut tidak menamakan individu yang didakwa mendalangi komplot tersebut dan menyifatkan ia sebagai usaha untuk mencemarkan imej beliau menjelang kongres PKR selain mengganggu perjanjian peralihan kuasa dari Tun Dr Mahathir Mohamad kepadanya sebelum ini.

“Dalam hal ini, masa guaman ini pada pertengahan Julai 2021 adalah dirancang oleh Yusoff, dan dengan kerjasama individu atau individu-individu yang pada masa kini tidak diketahui, untuk mencemarkan imej politik DSAI (Anwar) dan bagi merosakkan sebarang kemungkinan DSAI untuk menjadi Perdana Menteri (PM) Malaysia,” kata kenyataan pembelaan itu

Selain itu, Anwar turut Beliau turut memetik perselisihan dengan bekas Timbalan Presiden PKR, Datuk Seri Mohamed Azmin Ali dalam pembelaan tersebut dan mengatakan wujud percubaan untuk menentang “kemajuan politik” beliau.

“Khususnya, perselisihan antara kumpulan DSAI dan kumpulan Azmin Ali dan/atau individu-individu yang menentang kemajuan politik (political advancement) dan/atau kepimpinan DSAI telah secara progresifnya membara dan meningkat kepada kemuncak kongres, sewaktu kongres dan selepasnya,” katanya dalam kenyataan pembelaan itu.

Anwar kemudian turut mempertikaikan waktu kejadian yang didakwa Yusoff dan pemfailan saman yang dilakukan pada Julai, mengatakan ketika itu berlaku krisis politik di mana beliau “ada kemungkinan” menjadi Perdana Menteri (PM).

Beliau merujuk peletakan jawatan Tan Sri Muhyiddin Yassin sebagai PM yang mencetuskan kekosongan jawatan itu pada Ogos lalu dan Pakatan Harapan (PH) menamakan Anwar sebagai calon bagi jawatan nombor satu negara itu.

Bagaimanapun, Anwar gagal mendapatkan sokongan yang cukup dari Ahli Parlimen (MP). Sebaliknya, Naib Presiden UMNO Datuk Seri Ismail Sabri Yaakob mendapat majoriti dan mengangkat sumpah sebagai PM pada 22 Ogos.

Dalam pada itu, Anwar berkata beliau menawarkan kerja kepada Yusoff di banglo beliau di Petaling Jaya selepas bersetuju dengan kehendak Allahyarham SM Idris yang merupakan pengasas Persatuan Pengguna Pulau Pinang.

Anwar turut menafikan Yusoff sebagai pembantu penyelidik, mengatakan dia merupakan “sukarelawan junior” yang dipantau oleh kakitangan kanan dan diberikan tugas-tugas seperti menjawab panggilan telefon dan menyambut tetamu.

Beliau turut menafikan dakwaan Yusoff yang mengatakan dia diberikan penginapan di pejabat banglonya di Jalan Gasing.

“Sebaliknya, pejabat tersebut mempunyai kemudahan-kemudahan yang membenarkan staf dan sukarelawan-sukarelawan yang antara lainnya bekerja sehingga lewat untuk menyegarkan diri atau bermalam (jika perlu).”

Menurut Anwar, Yusoff dituduh membuat pembelian yang tidak disahkan menggunakan kad kredit milik seorang pegawai.

Ekoran insiden tersebut, Anwar berkata Yusoff kemudiannya dipindahkan untuk bertugas di Yayasan Aman, sebuah yayasan diketuai beliau dan isterinya, Datuk Seri Dr Wan Azizah Wan Ismail.

Anwar seterusnya berkata Yusoff adalah “pro-Israel” ketika itu, sambil menambah dia juga memiliki masalah disiplin.

Katanya lagi, Yusoff meletakkan jawatannya kira-kira sebulan selepas surat amaran dikeluarkan oleh Yayasan Aman pada Mei 2019.


Zahid mungkin gagah, tapi UMNO semakin lemah, bakal lenyap

Jangan kita lupa juga UMNO yang satu ketika dahulu gagah menguasai kerajaan Persekutuan dan sebahagian besar kerajaan negeri-negeri hari ini hanya tinggal berbaki 26 dari 222 kerusi di Parlimen iaitu hanya menguasai 11.8 peratus kekuatan di Parlimen.

Berikutan selesainya proses pemilihan pucuk pimpinan tertinggi UMNO hujung minggu lalu seorang penganalisa politik dalam akhbar The Star, Joceline Tan, membuat ulasan panjang lebar bawah tajuk: “Zahid stronger than ever after UMNO polls” ataupun “Zahid muncul makin gagah setelah (selesai) pemilihan UMNO”.

Menurut Joceline, ini kerana hampir dua pertiga dari ahli-ahli Majlis Tertinggi UMNO yang baru merupakan mereka yang berpihak padanya.

Manakala dua dari tiga Naib Presiden UMNO juga didakwa menyebelahi Zahid. Dengan dikelilingi oleh mereka yang setia padanya, maka Zahid dianggap cukup gagah dan berkuasa dan dengan itu kononnya mampu melonjakkan kembali imej beliau sebagai Presiden UMNO.

Memang dengan kemenangan ini Zahid ternyata menguasai UMNO, masalahnya adakah kemenangan ini benar-benar dapat membantu memulihkan UMNO?

Jangan lupa UMNO hari ini berada pada tahap pencapaiannya yang terburuk dalam sejarah. Zahid hari ini mungkin Timbalan Perdana Menteri dan beberapa wakil UMNO mungkin berada dalam kabinet, soalnya mampukah kemenangan dalam pemilihan MT ini memulihkan imej serta kekuatan UMNO yang telah ditolak rakyat dalam PRU ke 15 baru-baru ini?

Kerajaan negeri yang dikuasai UMNO di Semenanjung hanyalah Perak, Johor, Pahang dan Melaka. Sedangkan PAS contohnya menguasai Kelantan, Terengganu, Perlis dan Kedah. DAP pula berkuasa di Pulau Pinang manakala PKR di Selangor dan Negeri Sembilan.

Di Perak, negeri Zahid sendiri UMNO cuma mampu menang 8 dari 59 kerusi di DUN iaitu cuma 13.6 peratus penguasaan dan mengharapkan “tongkat”dari Pakatan Harapan khasnya DAP untuk berkuasa.

Dalam PRU Parlimen baru-baru ini UMNO hilang kerusi-kerusi Parlimen selamatnya contoh di Gua Musang, Besut, Arau, Kepala Batas, Sabak Bernam, Tanjong Karang, Gerik, Pasir Salak, Jerantut dan Rompin.

Manakala di negeri Perlis UMNO tiada satu kerusi DUN pun yang tinggal. Negeri Perlis yang selama ini merupakan kubu kuatnya terlepas dari gengamannya dalam PRN Negeri baru-baru ini.

Beberapa ahli Majlis Tertinggi UMNO termasuk yang menang hari ini dalam pemilihan parti itu, tewas di kawasan Parlimen masing-masing termasuklah Mahazir Khalid di Padang Terap, Dr Zambry Abd Kadir di Lumut, Tengku Zafrul di Kuala Selangor, Abdul Azeez Abdul Rahim di Baling, Mohd Sharkar Shamsudin di Temerloh, Jamil Khir Baharom di Jerai dan lain-lain.

Sukar untuk melihat UMNO melalui pemilihan partinya ini akan makin kukuh dan mampu bangkit kembali sebagaimana didakwa sedangkan realitinya ia semakin ditolak rakyat angkara kelemahan dan masalah yang menimpa pimpinan tertingginya. Bawah Zahid imej rasuah dan penyakau sukar dikikis dari menggelapkan wajah UMNO.

Tindakan mengekalkan Presiden dan Timbalannya menang tanpa bertanding sesungguhnya cukup mengecewakan ahli-ahlinya. Ia menghalang proses demokrasi dalam parti yang sepatutunya disaat UMNO berada pada tahap kritikal ini membuka pintu untuk pertandingan bagi semua kerusi dalam parti termasuklah Presiden dan Timbalan Presiden. Ahli-ahIi tidak diberi peluang untuk bersuara.

Rakyat di luar melihat pimpinan UMNO seakan menghalang proses pemilihan dan pimpinan tertinggi parti itu sudah bagaikan diktator pula, bagaimana rakyat mahu memberi kepercayaan pada UMNO lagi?

Mantan Perdana Menteri dan Naib Presiden UMNO Datuk Seri Ismail Sabri Yaakub sendiri kesal dengan tindakan “tiada pertandingan” buat jawatan nombor satu dan dua parti dan malah mempertikaikan keputusan ROS berkenaan memberi pengecualian pada UMNO untuk bertindak demikian.

Ismail dengan rekod kepimpinan bersih sebagai PM UMNO terakhir dijangka mampu mencabar kedudukan Zahid kiranya terdapat pertandingan, tetapi Zahid telah mengambil langkah politik terlebih awal.

Tindakan Zahid memecat dan menggantung penentang-penentangnya dianggap tindakan untuk menyelamatkan diri dan kedudukannya bukannya untuk menyelamatkan nasib dan masadepan UMNO itu sendiri.

Ramai merasakan tokoh-tokoh yang diambil tindakan antaranya Tan Sri Noh Omar, Khairy Jamaluddin, Anuar Musa, Hishamuddin Tun Hussien, mereka inilah yang sebenarnya berkeupayaan membantu menghidupkan kembali UMNO, tetapi Zahid lebih mementingkan kedudukannya.

Kini dengan keputusan Zahid berkerjasama dengan PH yang didominasi DAP, UMNO bukannya akan kembali bangkit sebagaimana dahulu tetapi diramalkan ia akan semakin mengecut dan mengecil, tidak mustahil hilang dari arus perdana politik negara sama sekali.

Bagi menghadapi PRN di enam buah negeri tidak lama lagi, adakah PH bersedia memberi laluan untuk UMNO bertanding, dan jika menang menguasai negeri-negeri in? PH sendiri berkuasa di Pulau Pinang, Selangor dan Negeri Sembilan, mahukah mereka mengorbankan kerusi-kerusi mereka untuk ditandingi UMNO?

UMNO setelah kalah PRU 15 baru-baru akan semakin tertekan dalam menghadapi PRN di enam buah negeri tidak berapa lama lagi. Di Selangor umpamanya UMNO bolehlah berpuas-hati dengan lima kerusi yang ia miliki.

Kerusi-kerusi lain yang dimenangi PN dan yang kini dikuasai Pejuang atau PBM mustahil akan mudah-mudah diserahkan oleh PH untuk ditandingi UMNO kerana PH telah ada penyelaras DUN di tiap-tiap DUN ini yang telah berkerja sekian lama.

Di Kelantan, Terengganu dan Kedah PH mahupun UMNO sukar menang, itupun pasti PKR dan PAN telah ada calon-calon mereka, mampukah UMNO khasnya Zahid mengendeng untuk dapatkan kerusi-kerusi untuk ditandingi UMNO?

Dalaman PKR, DAP dan PAN pun khabarnya tidak selesa jika PH memberi muka sangat pada UMNO, kerana ia dilihat sebagai liabiliti, biawak hidup yang dipikul yang hanya akan merugikan mereka.

Justeru Zahid mungkin muncul gagah setelah mencantas para penentangnya dalam UMNO dan kini muncul menguasai MT UMNO, tetapi beliau akan berhadapan kesukaran untuk mengembalikan UMNO sebagaimana sebelumnya kerana tidak nampak faktor positif yang boleh membantunya.

UMNO dilihat akan semakin tenat dan di tangan Zahid lah sesungguhnya UMNO dijangka bakal meniti hari-harti terakhirnya.

Roslan Shahir Datuk Mohd Shahir,
Setiausaha Perhubungan PAS Selangor.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Penipuan terbesar adalah bersama dengan DAP dan sokong Anwar, kata PAS kepada Zahid

PAS membidas Presiden UMNO, Datuk Seri Ahmad Zahid Hamidi yang menyindir dengan pelbagai kenyataan berhubung tawaran menyertai kerajaan campuran yang didedahkan Tan Sri Abdul Hadi Awang baru-baru ini.

Ketua Penerangan PAS, Khairil Nizam Khairuddin meminta Zahid supaya melihat dirinya sendiri sebelum membuat kritikan terhadap Hadi, malahan penipuan terbesar pernah dibuat beliau adalah dengan bekerjasama dengan DAP dan menyokong Datuk Seri Anwar Ibrahim.

“Hakikatnya Penasihat DAP, Lim Kit Siang yang terlebih dahulu menjemput PAS menyertai Kerajaan Perpaduan kerana kedudukan kerajaan amat genting ketika ini dan UMNO tidak lagi mendapat sokongan orang Melayu.

“Zahid perlu berhenti dari menipu dan terus menipu ahli UMNO mahupun rakyat. Penipuan terbesarnya adalah propaganda tidak bersama DAP dan (Datuk Seri) Anwar (Ibrahim) tetapi akhirnya bersama parti yang dibenci ahli UMNO itu sejak sekian lama,” katanya dalam kenyataan, hari ini.

Khairil Nizam membangkitkan kenyataan Zahid sebelum ini semasa Perhimpunan Agung UMNO yang membuat pendirian ‘No Anwar, No DAP’ tetapi akhirnya kini mereka bekerjasama dengan DAP dan menyokong Anwar pula.

Malah, Setiausaha Agung UMNO, Datuk Seri Ahmad Maslan juga pernah mendedahkan Zahid pernah bersumpah menafikan akan menyokong Anwar sebagai calon Perdana Menteri sebelum ini.

Sabtu lalu,Hadi mendakwa ada tawaran daripada kerajaan untuk PAS bekerjasama dengan Kerajaan Perpaduan yang mana tawaran itu dibuat kerana Pakatan Harapan (PH) khususnya PKR menyedari kedudukannya tidak kukuh, apatah lagi jumlah kerusi Melayu parti berkenaan tidak sebanyak PAS.

Semalam pula, Timbalan Presiden PAS, Datuk Seri Tuan Ibrahim Tuan Man mengesahkan perkara sama dengan mendedahkan ada pihak menemui beliau mengemukakan tawaran itu.

Khairil Nizam menegaskan Perikatan Nasional (PN) akan terus mengatur langkah bersiap sedia sebagai kerajaan yang lebih profesional dan prihatin mendengar keluhan rakyat berbanding kerajaan PH-UMNO ketika ini.


Indonesia catat 40,618 kes baharu

Jangkitan virus Covid-19 di seluruh Indonesia terus melonjak dengan semalam sahaja sebanyak 40,618 kes baharu dilaporkan, menurut data Pasukan Petugas Covid-19 negara itu.

Kementerian Kesihatan Republik Indonesia (Kemkes) pula memaklumkan Indonesia kini merekodkan kumulatif posotif sejak awal 2020 lalu sebanyak 4,667,554 kes, tertinggi dalam kalangan negara-negara ASEAN.

Daripada jumlah kes baharu itu, lebih 11,000 direkodkan di wilayah Jakarta.

Susulan itu, Timbalan Gabenor Jakarta Ahmad Riza Patria berkata 14 unit kejiranan atau RT di ibu negara itu kini dikategorikan sebagai zon merah Covid-19.

Ini bermakna terdapat lebih daripada 10 isi rumah di setiap kejiranan yang telah terdedah kepada Covid-19 dan kini berada di bawah pengawasan rapi pihak berkuasa perkhidmatan kesihatan tempatan.

“Terdapat 216 RT kini diletakkan dalam zon jingga, sementara 5,490 RT diisytiharkan sebagai zon kuning,” kata Riza hari ini.

Zon kuning bermaksud satu hingga lima isi rumah di mana ahlinya telah dijangkiti Covid-19. Zon jingga bermaksud enam hingga 10 isi rumah.

Riza meminta penduduk mematuhi protokol kesihatan yang ketat bagi memastikan tiada lagi kawasan kejiranan menjadi zon merah, lebih-lebih lagi kes diramal meningkat sehingga Mac.

“Kami meminta orang ramai tinggal di rumah untuk perkara yang tidak mendesak. Bekerja dari rumah sebanyak mungkin,” katanya.

Majlis Perbandaran Jakarta Barat pada masa ini mempunyai bilangan kejiranan zon merah yang paling banyak. Minggu lalu, 25 RT di lapan mukim diisytiharkan sebagai zon merah.


RUU sumbangan politik larang terima dana dari firma dapat kontrak kerajaan

Larangan menerima dana politik daripada syarikat yang mendapat kontrak kerajaan adalah antara perkara yang dimasukkan ke dalam garis panduan penyediaan Rang Undang-Undang (RUU) Sumbangan Politik.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata selain itu larangan menerima daripada pihak berkepentinagn dalam kerajaan, negara luar dan pertubuhan bukan kerajaan luar negara juga dimasukkan ke dalam garis panduan itu.

“Satu lagi yang dibincangkan adalah syarikat yang mendapat kontrak daripada kerajaan ini, jangan nanti dia jumpa menteri… bagitau pihak dia ada sumbangkan dalam dana politik, jadi kena bagi kontrak kepada syarikat dia.

“Itu antara garis panduan, ia belum dilibat urus (bersama Ahli-Ahli Parlimen) lagi,” katanya pada sidang media hari ini.

Sumbangan politik oleh syarikat yang mendapat kontrak kerajaan diberi perhatian setelah perkara itu berbangkit ketika perbicaraan kes rasuah Presiden UMNO Datuk Seri Ahmad Zahid Hamidi yang melibatkan Ultra Kirana Sdn Bhd (UKSB).

Dalam keterangan di mahkamah berkaitan kes itu, bekas pegawai kanan UKSB – syarikat tempatan yang mendapat kontrak pemberian sistem visa asing luar negara (VLN) – telah memaklumkan memberi sumbangan politik kepada pemimpin negara, termasuk Zahid, serta parti politik.

Sementara itu, memetik Bernama, Wan Junaidi berkata bentuk hukuman dan denda di bawah rang undang-undang yang dicadang untuk dibentang pada sidang Parlimen Oktober depan akan turut dibincang.

“Ada hukuman kalau Ahli Parlimen kena denda banyak itu, dia boleh hilang kelayakan, kalau hilang kelayakan di bawah Perlembagaan, dia kena hilang kerusi, kena ada pilihan raya, jadi semua benda ini kita kena ambil kira.

“Siapa yang kena hukum masih dibincang, adakah kita nak hukum penerima sahaja atau penyumbang juga,” katanya.

Pada 19 Mei lepas, Perdana Menteri Datuk Seri Ismail Sabri Yaakob berkata rang undang-undang itu secara dasarnya telah dipersetujui untuk dilaksanakan dan skopnya akan dibentang pada mesyuarat Jemaah Menteri.

Beliau berkata rang undang-undang itu penting kerana sehingga kini, masih tiada undang-undang atau peraturan dalam negara yang mengawal selia pembiayaan politik.

Pembiayaan politik merujuk cara parti politik dan ahli politik mengumpul wang untuk kempen pilihan raya, operasi harian serta aktiviti lain.


UK tangguh edar dua buku sekolah memihak Israel

Pengedaran dua buku teks sekolah di United Kingdom (UK) berkaitan konflik Israel, Palestin ditangguhkan selepas laporan mendedahkan kandungannya berbahaya dan mengelirukan.

Buku ‘Konflik di Timur Tengah’ dan Timur Tengah: Konflik, Krisis dan Perubahan’, disemak semula dan perubahan telah dilakukan tahun lalu, selepas penerbit menerima aduan daripada kumpulan Yahudi di UK.

Namun, siasatan oleh dua ahli akademik Britain, Prof John Chalcraft dan Prof James Dickins, mendapati perubahan yang dilakukan adalah keterlaluan, mengikut naratif rejim Israel, dan membuang atau menggantikan maklumat yang menyokong Palestin.

Kedua-duanya juga mendapati rata-rata tiga perubahan dilakukan bagi setiap muka surat, di mana insiden kekacauan yang dicetuskan oleh Arab atau Palestin dimasukkan secara sistematik dan meluas.

“Sementara kejadian keganasan dilakukan Israel tidak diperbesar-besarkan atau dihapuskan sama sekali dari buku itu,” kata kedua-duanya dalam kenyataan.

Buku asal mengandungi 10 contoh tindakan ganas Yahudi Israel, berbanding 32 yang merujuk kepada keganasan warga Palestin. Namun, versi yang disemak semula mempunyai hanya empat membabitkan keganasan Israel, berbanding 61 dilakukan rakyat Palestin.

Charlcraft berkata, kesan keseluruhan daripada perubahan itu menjadikan buku berkenaan berbahaya dan mengelirukan.

Penerbit buku itu, Pearson dalam satu kenyataan berkata, prinsip utama pihak mereka adalah menyokong pengajaran mengenai tempoh waktu penting sejarah Timur Tengah secara adil, neutral dan seimbang.

“Kami mengalu-alukan maklum balas tetapi kami mempunyai proses yang terbaik untuk menyemak sebarang maklum balas. Kami telah melakukan semakan tahun lalu dan kekal dengan perubahan itu.

“Namun, kami sekarang membuat keputusan menggantung pengedarannya sementara perbincangan lanjut dengan pemegang saham sedang dilakukan,” kata kenyataan itu. – Agensi


Usah salahkan Muhyiddin Ismail Sabri enggan lantik TPM: Razali

Mana-mana pihak, termasuk parti komponen Perikatan Nasionan (PN) tidak perlu menyalahkan Tan Sri Muhyiddin Yassin kerana gagal mendapatkan kuota jawatan Timbalan Perdana Menteri (TPM) seperti dijanjikan.

Ahli Majlis Pimpinan Tertinggi (MPT) Bersatu, Datuk Razali Idris dilaporkan berkata Presiden Bersatu itu telah berusaha sebaik mungkin dengan mencadangkan calon PN bagi mengisi kerusi TPM.

“Namun hak melantik TPM adalah hak prerogatif Perdana Menteri (PM).

“Muhyiddin dah bagi nama, jadi hak melantik itu hak eksklusif PM, kalau PM tak mahu lantik, kita terima sajalah.

“Jadi MPT dan ahli tak boleh desak atau marah sebab Tan Sri Muhyiddin dah buat yang dia mampu.

“Bagi saya, untuk jawatan TPM, cukuplah… benda itu dah selesai. Cukuplah kita desak PM dengan jawatan-jawatan yang dijanjikan,” katanya memetik laporan FMT hari ini.

Beliau berkata demikian ketika mengulas pengumuman Datuk Seri Ismail Sabri Yaakob hari ini yang menolak untuk melantik seorang TPM bagi membantunya.

Malah, menurut Ismail Sabri, beliau kini telah mempunyai empat menteri kanan untuk membantunya dalam menjalankan tugas kerajaan dan oleh itu beliau tidak terbeban dengan kekosongan jawatan TPM.

“Saya sudah ada empat menteri kanan yang membantu saya. Seolah-olah saya mempunyai empat timbalan perdana menteri. Mereka boleh dikatakan sama, tetapi berbeza.

“Pada ketika ini, tidak menyusahkan atau membebankan saya untuk tidak mempunyai timbalan kerana keempat-empat menteri kanan mewakili parti yang berada dalam kerajaan,” kata Ismail Sabri.

Empat menteri kanan yang dimaksudkan ialah Datuk Seri Hishammuddin Hussein (Menteri Kanan Pertahanan – UMNO); Datuk Seri Mohamed Azmin Ali (Menteri Kanan Industri dan Perdagangan Antarabangsa – Bersatu); Datuk Dr Radzi Jidin (Menteri Kanan Pendidikan – Bersatu); dan Datuk Seri Fadillah Yusof (Menteri Kanan Kerja Raya – GPS).

Mengulas lanjut, Razali bagaimanapun berpendapat perjumpaan antara wakil PN dan PM masih perlu diteruskan kerana banyak perkara yang berbangkit masih belum dibincangkan.

“Jangan kata apabila PM dah cakap untuk tidak lantik TPM, maka perjumpaan dengan wakil PN terhenti. Perjumpaan itu perlu ditunaikan segera untuk bincang perkara berbangkit, bukan isu jawatan (TPM) saja.

“Banyak lagi benda yang kita perlu bincang elok-elok,” katanya.


PAS anjur solat hajat untuk lawan kezaliman terhadap pemimpin pembangkang

Satu majlis solat hajat anjuran parti PAS akan diadakan pada Khamis malam sebagai memohon pertolongan daripada tindakan zalim yang diambil terhadap pemimpin pembangkang.

Solat hajat tersebut akan diadakan di Pusat Tarbiyah PAS Pusat, Taman Melewar, Gombak selepas spekulasi kuat mengatakan Tan Sri Muhyiddin Yassin akan ditahan untuk didakwa di mahkamah pada Jumaat.

Dalam satu notis segera, PAS juga menggesa ahli-ahlinya termasuk penyokong Perikatan Nasional (PN) seluruh negara mengadakan solat hajat di tempat masing-masing bagi menentang kezaliman terhadap pemimpin pembangkang yang sedang diambil oleh pihak berkuasa yang dikuasai kerajaan ketika ini.

Terdahulu, Muhyiddin yang juga Pengerusi PN mengesahkan dipanggil Suruhanjaya Pencegahan Rasuah Malaysia (SPRM) buat kali kedua esok ke pejabatnya di Putrajaya.

“Hari ini saya hadir ke beberapa mesyuarat berkaitan Perhimpunan Agung Tahunan Bersatu yang akan bermula Jumaat ini.

“Bagaimanapun esok Khamis saya diminta ke ibu pejabat SPRM pada pukul 11 pagi,” katanya dalam satu hantaran Facebook hari ini.

Pemimpin Bersatu menjadi sasaran pendakwaan bermotif politik oleh SPRM dan akaun parti juga sudah dibekukan sehingga hari ini.

Pada 20 Februari, Datuk Wan Saiful Wan Jan yang juga Ahli Parlimen Tasek Gelugor serta seorang lagi pemimpin parti ditahan dan didakwa SPRM.

Sebarang langkah untuk mendakwa pemimpin utama Bersatu dijangka akan memanaskan lagi suhu politik negara.

Pemimpin PN sebelum ini memberi amaran pentadbiran Datuk seri Anwar Ibrahim akan melakukan penahanan secara besar-besaran bagi memburuk-burukkan pemimpinnya menjelang Pilihan Raya Negeri (PRN) di enam negeri di mana lima daripadanya mempunyai jumlah pengundi Melayu yang besar.

Pada Pilihan Raya Umum ke-15 (PRU-15), kerajaan Pakatan Harapan (PH)-Barisan Nasional (BN) hilang undi Melayu kepada PN.

Sementara itu, ahli jawatankuasa Armada Bersatu Harris Idaham Abdul Rashid berkata penyokong parti akan berkumpul bagi menunjukkan sokongan kepada presiden mereka, esok.

“Kami baru saja dapat maklumat bahawa presiden kami akan dipanggil ke pejabat SPRM esok untuk soal siasat.

“Kami jangka akan ada pendakwaan pada esok petang atau keesokannya (Jumaat). Jadi kami sedang bersiap sedia untuk tunjukkan solidariti kami,” katanya dipetik laporan media.


Covid-19: 67.6 peratus kematian melibatkan individu tak divaksin

Kementerian Kesihatan Malaysia (KKM) memaklumkan sebanyak 67.6 peratus daripada 29,676 pesakit Covid-19 yang meninggal dunia sejak awal tahun lalu hingga semalam, adalah individu yang tidak divaksin.

Hanya 11.8 peratus sahaja individu yang lengkap divaksinasi meninggal dunia akibat komplikasi Covid-19 dan mempunyai penyakit lain, manakala 20.6 peratus lagi kematian melibatkan individu yang menerima sekurang-kurangnya satu dos.

Bagaimanapun, tiada rekod dalam laman sesawang COVIDNOW kendalian KKM yang menunjukkan ada penerima dos penggalak yang meninggal dunia sejak program suntikan dos ketiga itu dimulakan 13 Oktober lalu.

Sementara itu, lebih 5.24 juta remaja berusia 12 hingga 17 tahun telah menerima suntikan vaksin Covid-19 sejak Program Imunisasi Covid-19 Kebangsaan (PICK) Remaja dilancarkan pada 20 September lalu.

Daripada jumlah itu, seramai 2,512,231 atau 79.8 peratus remaja telah lengkap divaksinasi, sementara 2,735,720 atau 86.9 peratus lagi menerima sekurang-kurangnya satu dos.

Sebanyak 13.1 peratus populasi remaja di seluruh negara belum menerima suntikan vaksin Covid-19.

Pecahan pemberian vaksin Covid-19 mengikut negeri sehingga 14 November 2021.

KKM juga memaklumkan sehingga semalam, hampir 46 juta dos vaksin Covid-19 diberikan kepada individu dewasa, dengan 22,297,446 atau 95.2 peratus telah lengkap divaksinasi, dan 22,865,060 atau 97.6 peratus menerima sekurang-kurangnya satu dos daripada vaksin dua dos atau vaksin dos tunggal.

Seramai 970,364 individu yang layak telah menerima suntikan dos penggalak.

Keseluruhannya lebih 51.19 juta dos vaksin telah diberikan sejak 24 Februari lalu hingga semalam kepada populasi Malaysia dengan 24,809,677 atau 76.0 peratus telah lengkap divaksinasi; dan 25,600,780 atau 78.4 peratus lagi menerima sekurang-kurangnya satu dos.


Khutbah Jumaat Selangor: Kalimah Allah hanya untuk penganut Islam, bukan untuk agama lain

Susulan kontroversi isu penggunaan kalimah Allah baru-baru ini, khutbah Jumaat Selangor hari ini menggesa agar penggunaan kalimah suci itu hanya dibenarkan kepada penganut Islam dan bukan untuk agama lain.

Dalam teks khutbah hari ini (26 Mei 2023) yang dikeluarkan Jabatan Agama Islam Selangor (JAIS), peringatan diberikan berhubung titah Sultan Selangor yang tidak membenarkan penggunaan kalimah Allah dalam Kitab Bible (terjemahan Bahasa Melayu) atau percetakan apa-apa buku dan tulisan agama Kristian.

“Baginda menegaskan bahawa penggunaan kalimah Allah dalam Kitab Bible (terjemahan Bahasa Melayu) atau percetakan apa-apa buku dan tulisan agama Kristian dalam apa-apa bentuk sekali pun tetap dilarang penggunaannya di Negeri Selangor.

“Titah baginda berpandukan kepada keputusan Jawatankuasa Fatwa bagi Negeri Selangor mengenai isu tuntutan penganut Kristian terhadap penggunaan kalimah Allah yang diwartakan pada 18 Februari 2010,” menurut teks khutbah tersebut.

Teks khutbah itu dibaca di seluruh masjid yang mengadakan solat Jumaat hari ini.

Tegas khutbah itu lagi, sebarang bentuk penggunaan kalimah Allah oleh agama lain di Selangor adalah menjadi kesalahan.

“Dalam masa yang sama, Enakmen Ugama Bukan Islam (Kawalan Pengembangan Di Kalangan Orang Islam) Tahun 1988 telah dikuatkuasakan di Negeri Selangor yang telah menetapkan bahawa penggunaan kalimah Allah adalah suatu kesalahan untuk digunakan oleh penganut agama bukan Islam.

“Ini turut diperkuat dengan kedudukan undang-undang berkaitan halangan dan larangan penggunaan kalimah Allah yang telah diputuskan oleh Mahkamah Persekutuan pada Tahun 2014 dalam kes Menteri Dalam Negeri lawan Titular Roman Catholic Archbishop of Kuala Lumpur.

“Dalam kes ini mahkamah memutuskan bahawa kalimah Allah tidak boleh digunakan dalam penerbitan agama Kristian,” katanya lagi.

Khutbah juga menyentuh berhubung penggunaan kalimah Allah yang tidak terdapat dalam kitab Injil berbahasa Inggeris yang sebaliknya menggunakan perkataan ‘God’ dan menegaskan sekali lagi kalimah Allah hanya ekslusif boleh digunakan penganut Islam.

“Buktinya, Bible edisi Bahasa Inggeris tidak menggunakan kalimah Allah sama sekali sebaliknya menggunakan perkataan ‘God’ merujuk Tuhan Bapa dan ‘Lord’ merujuk Tuhan Anak. Justeru, mengapakah mahu diterjemahkan perkataan ‘God’ dengan kalimah Allah?

“Sehubungan dengan itu, penggunaan kalimah Allah oleh agama lain selain agama Islam adalah suatu perkara yang menyanggah konsep keesaan Allah SWT dan boleh membawa kekeliruan kepada umat Islam.

“Kalimah Allah ialah nama khas yang merujuk kepada tuhan dalam agama Islam. Apabila disebut nama khas maka ianya adalah khusus, istimewa, ditentukan atau diperuntukkan hanya kepada penamanya.

“Tidak sebagaimana kata nama am yang boleh digunapakai kepada kelompok umum seperti tuhan, manusia atau haiwan. Allah SWT adalah nama Tuhan kepercayaan umat Islam. Justeru, apakah agama yang menuntut penggunaan kalimah Allah ini tidak mempunyai nama tuhannya?” kata khutbah itu lagi.

Terdahulu, kerajaan Malaysia dan Kementerian Dalam Negeri (KDN) menarik balik rayuan terhadap keputusan Mahkamah Tinggi yang memutuskan bahawa penganut agama Kristian boleh menggunakan kalimah Allah, baitullah, kaabah dan solat dalam penerbitan bahan agama Kristian bagi tujuan pembelajaran.

Keputusan Mahkamah Tinggi itu dibuat pada 10 Mac 2021, selepas membenarkan permohonan semakan kehakiman seorang wanita beragama Kristian, Jill Ireland Lawrence Bill, yang memohon perisytiharan mengenai hak Perlembagaannya berhubung penggunaan kalimah Allah dalam penerbitan agama berkenaan.

Perdana Menteri, Datuk Seri Anwar Ibrahim dilapor berkata, tindakan kerajaan menarik balik rayuan terhadap keputusan Mahkamah Tinggi dalam kes penggunaan kalimah Allah dalam penerbitan oleh penganut Kristian, juga tidak bercanggah dengan keputusan Majlis Raja-Raja.


Tangguh pemilihan, UMNO kena tunggu keputusan RoS 16 Julai ini: Ismail Sabri

UMNO perlu menunggu sehingga 16 Julai ini bagi mengetahui keputusan daripada Jabatan Pendaftaran Pertubuhan (RoS) berhubung permohonan untuk menangguhkan pemilihan parti selepas pilihan raya umum ke-15 (PRU-15).

Naib Presidennya, Datuk Seri Ismail Sabri Yaakob berkata UMNO masih menunggu keputusan RoS untuk meluluskan pindaan Perlembagaan parti yang dimohon sebelum ini dan memberitahu RoS dijangka membuat keputusan tersebut pada 16 Julai ini.

“Belum dapat lagi (maklum balas). Ia dalam masa 60 hari… kalau tak silap saya sehingga 16 Julai ini.

“Jadi sebelum itu masih menunggu lagi,” kata Ismail Sabri dipetik laporan media hari ini.

Beliau terdahulu  merasmikan Persidangan Perwakilan Kongres Kesatuan Sekerja Malaysia (MTUC) kali ke-42 di Universiti Malaya (UM).

Terdahulu, media melaporkan Timbalan Presiden UMNO Datuk Seri Mohamad Hasan mengkritik RoS kerana masih tidak memberi sebarang maklum balas berhubung permohonan parti itu untuk menangguhkan pemilihan parti.

“Tidak adil RoS bertindak begini. Beri kami jawapan daripada membuat kami tertunggu-tunggu begini. Jika ya, terima kasih banyak-banyak.

“Jika tidak, terima kasih juga. Kami kemudian boleh membuat persiapan untuk mengadakan pemilihan parti kami. RoS mesti menjawab atau mungkin perlu mendapatkan perintah mahkamah,” kata Mohamad dipetik laporan media.

Untuk rekod, RoS mengambil masa lebih setahun untuk memberikan kelulusan kepada MCA meminda perlembagaannya.

MCA menyerahkan kertas kerjanya pada Disember 2019.

Pindaan perlembagaannya hanya diluluskan RoS pada Mac tahun ini.

Pada Jun tahun lalu, UMNO dibenarkan menangguhkan pengundiannya selama 18 bulan sehingga 29 Disember tahun ini susulan pandemik Covid-19.

Sementara, pada 15 Mei pula, Perhimpunan Agung Khas UMNO melibatkan 2,586 perwakilan dari 192 bahagian sebulat suara meluluskan resolusi untuk meminda Perlembagaan parti dengan RoS mesti meluluskan pindaan itu.


Calon BN kena jalani tapisan PDRM, SPRM, kata PM tapi Zahid macam mana?

Semua calon Barisan Nasional (BN) pada Pilihan Raya Umum Ke-15 (PRU-15) akan menjalani tapisan Suruhanjaya Pencegahan Rasuah Malaysia (SPRM), Polis Diraja Malaysia (PDRM), Jabatan Insolvensi Malaysia, dan Jabatan Agama Islam Negeri (JAIN).

Perdana Menteri yang juga Naib Presiden UMNO Datuk Seri Ismail Sabri Yaakob berkata langkah itu kali pertama diperkenalkan dalam PRU kali ini kerana parti tidak mahu sebarang isu berbangkit berkaitan pejabat agama yang membabitkan calon BN.

“Kalau dulu kita tidak ‘check’ perkara ini, …kali ini kita akan periksa,” katanya pada sidang media selepas Taklimat Khas PRU-15 dan Monsun Timur Laut di Ibu Pejabat Polis di Bukit Aman, hari ini, menurut BH.

Beliau mengulas mengenai tahap saringan untuk calon BN bagi PRU-15.

Pengerusi BN yang juga Presiden UMNO Datuk Seri Ahmad Zahid Hamidi kini berdepan dengan 87 pertuduhan jenayah, termasuk rasuah, membabitkan jutaan ringgit.

Selain itu, beberapa pemimpin lain parti berkenaan juga sedang berdepan pertuduhan rasuah dan penyelewengan.

Dalam perkembangan lain, Ismail Sabri menolak keperluan untuk tiga calon Perdana Menteri mewakili tiga gabungan utama parti untuk berdebat kerana ia tidak mendatangkan apa-apa hasil.

Beliau menegaskan debat sebelum pilihan raya juga bukan budaya Malaysia dan tidak pernah dibuat sedemikian.

“Bukan budaya kita debat ini, tidak pernah dibuat dan dan tidak mendatangkan hasil,” katanya.

Beliau mengulas cadangan Pengerusi Pakatan Harapan (PH), Datuk Seri Anwar Ibrahim supaya diadakan debat terbuka tiga calon Perdana Menteri mewakili PH, Perikatan Nasional (PN) dan Barisan Nasional (BN) menjelang PRU15.

Anwar dalam Program Jelajah PH Pahang di Mentakab mencadangkan perkara itu supaya perbahasan itu perlu memberi tumpuan kepada soal dasar dan perancangan bukan berbentuk tuduhan serta dakwaan.

Ismail Sabri berkata, jika debat terbuka itu dibenarkan akan dijadikan tempat untuk calon menabur janji dan manifesto.

“Bulan dan bintang pun dia akan sebut jadi tidak perlu dan selama ini kita bentuk kerajaan berdasarkan kepercayaan rakyat bukan satu jam debat itu.

“Saya tidak perlu berdebat sebelum pilihan raya dan kita sibuk di kawasan masing-masing,” katanya.


Kerajaan akan ganti 34 kediaman rosak teruk di Sungai Lui

Sebanyak 34 kediaman di Sungai Lui di sini yang terjejas teruk akibat banjir baru-baru ini akan digantikan dengan rumah baharu menerusi bantuan Rumah Kekal Banjir (RKB) Kementerian Kerja Raya.

Menteri Kanan Kerja Raya Datuk Seri Fadillah Yusuf berkata ia diberikan secara percuma kepada pemilik rumah yang rosak teruk seperti dihanyutkan arus deras, menurut laporan Bernama.

Beliau berkata terdapat dua jenis reka bentuk yang dicadangkan dan bergantung kepada kelulusan akhir iaitu rumah dibina atas tanah atau rumah bertiang.

“Rumah bertiang RM70,000 manakala rumah atas tanah RM56,000 (seunit rumah). Rumah ini berkeluasan 660 kaki persegi dengan tiga bilik, satu bilik air, satu ruang tamu dan ruang makan,” katanya selepas meninjau proses pembinaan Jambatan Bailey dekat Batu 19, Sungai Lui hari ini.

Fadillah berkata kesemua mangsa banjir yang layak menerima bantuan berkenaan dikenal pasti melalui kepimpinan masyarakat setempat seperti penghulu atau ketua kampung dan disahkan oleh Pejabat Daerah berkaitan.

Beliau berkata RKB akan dibina di tanah milik mangsa banjir yang layak menerima bantuan itu dan proses pembinaannya bergantung kepada rundingan bersama.

“Kerajaan bersedia untuk melaksanakannya, cuma daripada segi pentadbiran dan bila ia akan dilaksanakan bergantung kepada rundingan dengan tuan tanah dan sebagainya.

“Kalau mereka bersetuju dengan konsep ini, maka apabila Jabatan Kerja Raya (JKR) dapat peruntukan nanti kita akan buat proses selanjutnya seperti melantik kontraktor dan sebagainya,” katanya.

Beliau turut berkata bantuan berkenaan akan diperluas ke negeri lain seperti Pahang dan Kelantan yang turut terjejas banjir namun mengikut keperluan sekiranya bencana itu mengakibatkan banyak rumah yang mengalami kerosakan teruk.

Mengenai Jambatan Bailey, Fadillah berkata JKR sedang memohon peruntukan daripada kerajaan untuk menambah tujuh set komponen jambatan itu bagi menampung keperluan sekiranya berlaku banjir besar dan mengakibatkan jambatan runtuh.

“Kalau berlaku lagi banjir besar dan ada berlaku keruntuhan jambatan, kita (JKR) tidak cukup stok Jambatan Bailey sekarang ini. Kalau ikut stok, hanya ada empat set sahaja untuk standby,” katanya sambil menambah pembinaan sebuah Jambatan Bailey menelan belanja RM30 juta.

Fadillah juga berkata sebanyak 895 lokasi jalan raya, jambatan dan cerun terjejas akibat banjir di seluruh Semenanjung sejak 18 Dis lepas hingga kini.

“Sebanyak 802 daripadanya telah dibersihkan, bermakna ada jalan sudah dibuka sama ada dua lorong atau sekurang-kurangnya satu lorong,” katanya.

Beliau berkata setakat ini, pihaknya menganggarkan hampir RM970 juta diperuntuk bagi kerja pembersihan, baik pulih dan pembinaan infrastruktur yang terjejas banjir.


Pemandu lori rempuh 11 kereta di tambak Johor ada 33 saman lampau

Pemandu lori yang merempuh 11 kenderaan di Tambak Johor semalam mempunyai 33 rekod saman lampau atas pelbagai kesalahan trafik.

Ketua Polis Daerah Johor Bahru Selatan ACP Raub Selamat berkata lelaki berusia 34 tahun itu juga mempunyai enam saman yang masih belum dijelaskan, menurut laporan Bernama.

“Saringan air kencing mendapati lelaki itu negatif terhadap dadah,” katanya yang dihubungi hari ini.

Pemandu tersebut kini direman tiga hari bermula hari ini dengan perintah reman dikeluarkan Penolong Pendaftar Mahkamah Majistret Johor Bahru Melody Woon Sze Mun.

Terdahulu, lelaki itu yang memakai kemeja-T berwarna hitam dan berseluar jeans biru, tiba di pekarangan Mahkamah Johor Bahru dalam keadaan bergari kira-kira 10 pagi.

Semalam, polis menahan seorang pemandu lori warga tempatan yang terlibat dalam kemalangan tersebut pada 1.15 tengah hari.

Hasil siasatan mendapati kemalangan pada 9.25 pagi itu berpunca daripada masalah teknikal yang dialami lori membawa muatan habuk batu berkenaan.

Raub dilaporkan berkata enam kenderaan yang terlibat dalam kemalangan itu merupakan kenderaan tempatan manakala enam lagi kenderaan asing.

Selain lori tersebut, sembilan kenderaan lain adalah kereta manakala masing-masing satu van dan bas.

Bagaimanapun, tiada kecederaan dilaporkan dalam kemalangan itu.


Bolehkah RUU GEG kekang empayar vape bernilai berbilion ringgit?

Perniagaannya bermula dengan sebuah kedai runcit yang menjual produk vape di bandar Puchong, Selangor pada 2013.

Syarikat milik Zachary Oh, Vape Empire, kini mempunyai 115 kedai di seluruh Malaysia, termasuk di Borneo. Ia juga mengeluarkan dan mengeksport cecair rokok elektronik ke luar negara seperti Eropah, Korea Selatan, Australia dan Jepun.

Perniagaan Oh telah berkembang seiring dengan industri vape di Malaysia yang dianggarkan bernilai RM2.7 bilion (S$830 juta), menurut satu kajian pada 2021 oleh Dewan Perniagaan Vape Malaysia.

Negara itu dilaporkan merupakan salah sebuah pengeluar cecair rokok elektronik terbesar di dunia. “Vape adalah (cara) merokok baharu,” kata Oh kepada Talking Point, sambil menambah bahawa sebahagian besar para pelanggan di Malaysia berumur bawah 35 tahun.

Ini dizahirkan melalui reka bentuk iklan syarikat di media sosial yang bercirikan belia, untuk jenis teknologi atau perisa vape yang baharu bermula Rainbow Candy sehinggalah Tembikai Ais. Oh, bagaimanapun, menegaskan bahawa mereka tidak menjual kepada para belia yang berusia 18 tahun, dan mereka juga “tidak menggalakkan” pelanggan baharu yang bukan perokok.

Di tengah-tengah kebimbangan yang semakin meningkat terhadap peningkatan penggunaan vape khususnya dalam kalangan golongan belia, dan kontroversi mengenai kesannya terhadap kesihatan, Malaysia bersedia untuk memperkenalkan undang-undang untuk mengubahnya.

Ia mahu mengharamkan merokok dan vape untuk seluruh generasi yang lahir dari 2007.

Ketika ini, industri vape beroperasi secara samar-samar tetapi sah di Malaysia.

Walaupun vape tidak dikawal selia, penjualan cecair yang mengandungi nikotin – walaupun perkara biasa – secara teknikalnya menyalahi undang-undang. Dan beberapa negeri termasuk Johor telah mengharamkan penjualan produk vape.

Cecair adalah komponen rokok elektronik, juga dikenali sebagai vape. Cecair itu selalunya mengandungi nikotin dan, apabila dipanaskan, bertukar menjadi wap yang disedut oleh pengguna.

Zac Oh ialah ketua eksekutif Vape Empire.

Vape disebut-sebut oleh pihak penyokong sebagai alat untuk berhenti merokok. Oh misalnya, berkata: “Kami tidak katakan vape sebagai produk sihat 100 peratus. Kami menjual vape sebagai pengurangan kepada kemudaratan berbanding dengan merokok.”

Tetapi Pertubuhan Kesihatan Sedunia (WHO) menyatakan bahawa rokok elektronik berbahaya kepada kesihatan dan tidak selamat. Ujian makmal yang dilakukan oleh Talking Point menemui plumbum dan formaldehid, antara lain, dalam cecair terbabit.

Nikotin, bahan yang menyebabkan ketagihan, juga boleh membahayakan perkembangan otak kanak-kanak dan remaja, menurut WHO.

Dakwaan bahawa rokok elektronik boleh membantu individu berhenti merokok juga “tidak muktamad”, dan masih terlalu awal untuk memberikan jawapan yang jelas tentang kesan jangka panjang penggunaan rokok elektronik atau bahaya terdedah kepadanya.

Model niaga yang lemah

Di Malaysia, vape bermula sejak lima tahun lepas apabila lebih banyak produk mudah – seperti gegelung siap pakai yang murah dan berkualiti – memasuki pasaran, kata Oh.

Vape pakai buang yang berbentuk seperti cawan minuman.

Dua tahun lalu, rokok elektronik ‘pakai buang’ mendapat tempat dalam kalangan pengguna, menjadikan vape lebih mudah. “Anda hanya pergi ke kaunter, beli, buka bungkusan dan anda boleh guna,” katanya.

Menurut eksekutif jualan Armand Kaser, pada harga antara RM15 hingga RM38, barangan pakai buang juga lebih murah berbanding vape tradisional, yang boleh menelan kos ratusan ringgit untuk setiap set.

Cecair, atau jus vape, boleh didapati dalam pelbagai perisa termasuk anggur, mangga, laici dan juga crème brulee.

Malah, rakyat Malaysia “agak dikenali di seluruh dunia” sebagai pembuat jus vape, kata Oh.

Bagi mengekang bahaya tembakau dan produk nikotin, Malaysia telah mula membahaskan Rang Undang-undang (RUU) Kawalan Produk Tembakau dan Merokok. RUU yang juga dikenali sebagai RUU Generasi Penamat (GEG) itu bertujuan mengharamkan penjualan rokok, tembakau dan produk vape kepada mereka yang lahir dari 2007.

RUU itu telah dirujuk kepada Jawatankuasa Pilihan Khas Parlimen untuk semakan pada Ogos 2022 dan dijangka dibentangkan semula di parlimen kelak.

Banyak persatuan vape menentang produk vape dimasukkan dalam larangan itu, dan sebaliknya menyeru pelaksanaan peraturan penjualannya. Dengan cara ini, perokok mempunyai “alternatif yang selamat untuk digunakan”, kata Persatuan Pengguna Vape Malaysia dalam satu kenyataan pada Julai.

Oh menegaskan: “Kami tidak menggalakkan pengguna vape baharu kepada mereka yang memang tidak merokok. Itu, yang saya mahu jelaskan.”

Tetapi Yvette van der Eijk, penolong profesor di Sekolah Kesihatan Awam Saw Swee Hock Universiti Nasional Singapura (NUS), ragu-ragu dengan dakwaan pembuat vape dan peruncit bahawa mereka hanya menyasarkan perokok semasa sahaja.

Ia menjadikan “model perniagaan yang sangat lemah” kerana lebih banyak negara menuju ke arah mengubah undang-undang tembakau dan melaksanakan langkah kawalan tembakau yang lebih ketat, katanya.

Melobi industri juga “sangat kuat” terhadap usaha penggubal dasar untuk mengawal selia produk mereka, kata van der Eijk. Tambahnya, syarikat tembakau atau vape mungkin menyokong peraturan sukarela di mana tiada denda atau penguatkuasaan, dan pematuhan yang lemah.

Dr Yvette van der Eijk ialah seorang penyelidik kesihatan awam.

Katanya, syarikat juga akan cuba mempengaruhi dasar dengan menaja acara, bekerjasama dengan orang yang berpengaruh, atau menubuhkan ibu pejabat mereka di pelbagai negara untuk “pengaruh politik” dengan kementerian kerajaan yang berfokus kepada industri itu.

Sementara itu, lebih ramai belia tertarik dengan vape melalui reka bentuk produk yang canggih dibuat syarikat terbabit, selain pemasaran dan kempen media sosial mereka, tambah van der Eijk.

Sukar kawal di media sosial

Belia di Singapura yang menggunakan vape memberitahu Talking Point bahawa sebahagian besar bekalan yang mereka peroleh adalah melalui kumpulan Telegram; dan Profesor May Lwin dari Universiti Teknologi Nanyang (NTU) berkata peraturan kawalan iklan juga berkembang seiring dengan media sosial.

“Melainkan jika anda mempunyai sekumpulan petugas khas untuk memantau, atau di sesetengah negara (mempunyai) individu yang menyamar seperti individu bawah usia 12 atau 18 atau orang dewasa, untuk melihat jenis mesej yang anda akan terima, ia akan menjadi sangat sukar untuk mengawal,” kata Lwin, yang pakar dalam komunikasi strategik dan kesihatan di Jabatan Komunikasi dan Maklumat Wee Kim Wee NTU.

Iklan dari negara lain dengan peraturan yang lebih bebas juga boleh menjangkau pelanggan sasaran mereka yang tinggal di kawasan yang lebih ketat (undang-undang), katanya.

Ditanya mengenai produk Vape Empire yang dipasarkan dalam kumpulan sembang Telegram di Singapura – di mana penggunaan, pembelian, pemilikan, penjualan dan import vape diharamkan – Oh berkata syarikatnya mematuhi undang-undang seberapa boleh yang mungkin.

Namun Oh mendapati ramai rakyat Singapura menuju ke Johor Bahru dan mungkin telah membeli vape untuk kegunaan mereka sendiri atau untuk dijual kepada rakan-rakan mereka.

Tegas Oh, dia tidak menjual kepada sesiapa di bawah umur merokok yang dibenarkan iaitu 18 tahun. Dia juga menunjukkan bagaimana syarikatnya mengelakkan daripada menggunakan pembungkusan “watak kartun” yang akan “menarik minat kanak-kanak”.

Apabila diberitahu bahawa remaja tertarik dengan vape kerana terpikat dengan pelbagai perisa, Oh menjawab: “Satu-satunya cara anda boleh menghentikan tabiat merokok adalah mencari alternatif yang anda boleh kekalkan. Kalau saya akan menggunakan perisa tembakau yang lain, bagaimana saya boleh berhenti merokok?”

Dia sendiri mula menghisap vape sejak 10 tahun lalu, dan mendakwa dia berjaya berjaya berhenti merokok tujuh tahun lalu.

“Penggunaan vape saya telah berkurangan sekurang-kurangnya lima kali ganda sekarang. Saya perlahan-lahan mengurangkan,” katanya, sambil menambah: “Mungkin dalam masa dua hingga tiga tahun lagi, saya mungkin berhenti menghisap vape sepenuhnya.

“Adakah ini atas sebab kesihatan, mungkin? “Pastinya apabila anda mencapai usia yang lebih tua, anda cenderung untuk lebih menjaga kesihatan anda,” katanya. “Perkara yang anda fikir ianya buruk, anda akan cuba menghentikannya.” – CNA


ULASAN: Apakah akar umbi UMNO akan kena kencing lagi?

Seperti yang kita semua ketahui, UMNO kini telah berubah 360 darjah daripada prinsip perjuangannya sejak sekian lama apabila membentuk jajaran baru bersama Pakatan Harapan (PH), yang mana tidak pernah terfikir di benak ahli-ahlinya bahawa kerjasama itu boleh terjalin hingga membawa kepada pembentukan kerajaan yang turut disertai DAP.

Kejayaan membentuk jajaran baru bersama PH melibatkan kerjasama Zahid Hamidi dan Anwar Ibrahim tidak akan berjaya tanpa usaha berterusan Zahid, iaitu anak didik kepada Anwar menggunakan segala cara yang ada bagi merealisasikan hubungan itu.

Walaupun ada ahli akar umbi PH yang tidak bersetuju dengan kerjasama itu kerana sebelum ini mereka sudah saling kecam-mengecam, kutuk-mengutuk hingga macam-macam label diberikan seperti penyamun, penyangak, kluster mahkamah dan sebagainya kepada pemimpin BN, penyokong PH tidak boleh menyatakan ketidakpuasan hati secara rasmi kerana Pemilihan PKR sudahpun dijalankan sebelum PRU-15.

Dalam pemilihan tersebut, akar umbi parti berkenaan telah memberikan sepenuh kepercayaan kepada Anwar, Timbalan Presiden, Rafizi Ramli dan barisan kepimpinan pemuda dan wanita untuk terus mencorakkan kelangsungan perjuangan parti itu.

Berbeza dengan UMNO, mereka yang sudah berseteru dengan PH dan sudah melakukan pelbagai serangan seperti PH hancing dan tidak rela lagi dikencing oleh parti dianggotai DAP itu, masih mempunyai saluran untuk bersuara secara rasmi pada Pemilihan UMNO yang akan datang.

Umum mengetahui Pemilihan UMNO sudah beberapa kali ditangguhkan dengan pemilihan yang terakhir ialah pada 30 Jun 2018 iaitu jika mencecah Jun tahun depan, sudah genap lima tahun pemilihan parti tidak diadakan.

Ia adalah satu tempoh yang cukup lama dan tidak seharusnya UMNO dibiarkan berfungsi dalam keadaan tanpa pemilihan dalam masa yang lama seperti itu.

Jika sebelum ini, pelbagai alasan diberikan antaranya bagi mengelakkan perpecahan dalam parti untuk menghadapi PRU15 dan macam-macam alasan lagi bagi merasionalkan penangguhan berkenaan.

Kini, timbul pula cadangan daripada Ketua UMNO Bahagian Sungai Besar, Jamal Md Yunos supaya dua jawatan tertinggi UMNO iaitu presiden dan timbalan presiden tidak dipertandingkan dengan alasan parti itu kini masih dalam keadaan rapuh dan tidak stabil.

Penulis melihat cadangan tersebut tidak relevan sama sekali kerana pada pemilihan kali inilah sepatutnya digunakan oleh UMNO bagi melihat sejauh mana penerimaan ahli-ahlinya terhadap jajaran baru politik dilakukan oleh presiden parti itu.

Cadangan itu juga tidak munasabah kerana seolah-olah menghalang presiden untuk menunjukkan kemampuannya mengekalkan jawatan tersebut yang mana pada pemilihan tahun 2018, Zahid menewaskan veteran UMNO, Tengku Razaleigh Hamzah dan bekas Ketua Pemuda, Khairy Jamaluddin.

Dengan menjadikan alasan UMNO kini sedang rapuh dan tidak stabil supaya pemilihan dua jawatan penting tidak dipertandingkan juga tidak dapat diterima kerana secara logiknya, penangguhan pemilihanlah yang menyebabkan parti makin berpecah.

Lagipun, Presiden dan Timbalan Presiden, Mohamad Hasan ketika ini sudah menjawat jawatan penting dalam kerajaan iaitu Timbalan Perdana Menteri dan Menteri Pertahanan dan aura mereka sudah pasti dapat meningkat serta meyakinkan perwakilan UMNO untuk terus menyokong mereka.

Ditambah pula UMNO kini sedang aktif mengadakan majlis perjumpaan dan penerangan isu semasa di bahagian-bahagian UMNO untuk memberikan penerangan kepada ahli-ahli mereka mengenai alasan kerjasama Zahid-Anwar.

Perjumpaan terkini yang penulis dapat lihat ia disampaikan oleh calon BN yang kalah hatrik dalam pilihan raya umum iaitu Ketua Pemuda UMNO, Asyraf Wajdi Dusuki di UMNO Bahagian Seremban pada 20 Disember lalu.

Maka, dengan segala justifikasi sedia ada, kekuatan presiden dan timbalan serta perkembangan semasa UMNO, adalah amat janggal jika dua jawatan penting itu tidak dipertandingkan dan dibiarkan kekal tanpa dicabar oleh pemimpin UMNO lain.

Mohd Azam Mohd Atan

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Wakil rakyat DAP sokong syor PM, ajak semua parti duduk berbincang

Seorang pemimpin DAP, Ong Kia Ming menyambut baik pengumuman Perdana Menteri Tan Sri Muhyiddin Yassin berhubung beberapa reformasi dan perubahan di dalam Perlembagaan, hari ini

Sehubungan itu, beliau yang juga Ahli Parlimen Bangi mengajak semua parti politik menyahut seruan itu dan duduk berbincang mengenai cadangan yang telah dikemukakan.

“Perdana Menteri telah mengusulkan suatu langkah ke hadapan untuk melakukan reformasi terhadap sejumlah Perlembagaan yang memberi kesan berpanjangan terhadap politik Malaysia jika diluluskan.

“Oleh itu saya berpendapat bahawa semua parti politik sepatutnya duduk untuk berbincang sama ada usul itu boleh diterima atau tidak,” katanya dalam kenyataan menerusi Twitternya hari ini.

Beliau mengulas tujuh tawaran Perdana Menteri kepada blok pembangkang untuk mengembalikan kestabilan politik negara dan menegaskan tidak akan membiarkan kleptokrat kembali menguasai tampuk kuasa.

DAP yang menganggotai Pakatan Harapan (PH) adalah antara parti yang menentang kuat kerajaan kleptokrat UMNO pimpinan Datuk Seri Najib Razak dan Datuk Seri Ahmad Zahid Hamidi, sebelum Pilihan Raya Umum Ke-14 lalu.

BACA: Selepas ‘rule of law’ mahukah DAP kembali ‘sembah’ kleptokrasi

BACA: Anwar rayu diangkat jadi PM ke-9

Terdahulu, Muhyiddin berkata cadangan tersebut bagi memastikan kerajaan sedia ada dapat menumpukan kepada usaha menangani krisis kesihatan negara dan tidak mahu kumpulan kleptokrat yang sedang merancang untuk menjatuhkannya kembali berkuasa.

Antara lain Perdana Menteri menjanjikan suatu Rang Undang-Undang Pindaan Perlembagaan untuk menghadkan tempoh jawatan Perdana Menteri kepada dua penggal sahaja dan Rang Undang-Undang Anti-Lompat Parti akan dibentangkan di Parlimen, jika memperoleh sokongan bi-partisan di Dewan Rakyat dan Dewan Negara yang melebihi majoriti dua pertiga.

Beliau juga berkata kerajaan memberi jaminan akan memperkukuhkan reformasi Parlimen dengan memastikan jumlah MP Kerajaan dan Pembangkang yang menganggotai Jawatankuasa Pilihan Khas Parlimen adalah lebih seimbang.

Muhyiddin dalam ucapannya juga menjemput semua pimpinan parti politik untuk bersama membincangkan cadangan tersebut dan sekiranya dipersetujui akan memanggil sidang khas untuk membentang usul undi percaya dengan segera.

“Maka, saya dengan penuh takzimnya menjemput semua pimpinan parti politik untuk membincangkan cadangan-cadangan ini pada minggu hadapan.

“Saya akan mengeluarkan jemputan rasmi kepada semua pimpinan parti politik untuk menghadiri perbincangan ini. Saya bersedia untuk mendengar pandangan mereka berhubung cadangan ini.

“Sekiranya cadangan kerjasama bi-partisan ini dipersetujui, saya akan memanggil Sidang Khas Dewan Rakyat untuk membentangkan usul undi percaya kepada Perdana Menteri dalam masa terdekat,” katanya lagi.


Anwar tawar jawatan TPM kepada Shafie, menurut laporan The Star

Usaha terakhir Ketua Pembangkang Datuk Seri Anwar Ibrahim bagi mencukupkan majoritinya untuk menawan Putrajaya adalah dengan menawarkan jawatan Timbalan Perdana Menteri (TPM) kepada Datuk Seri Shafie Apdal, menurut laporan The Star.

Calon Perdana Menteri (PM) blok pembangkang itu didakwa membuat tawaran tersebut kepada Presiden Warisan tersebut bagi memastikan memiliki jumlah Ahli Parlimen (MP) yang cukup untuk dipersembahkan kepada Yang di-Pertuan Agong.

“Permintaan Pakatan Harapan (PH) untuk mendapatkan sokongan lapan MP Warisan penting dan ini mengapa jawatan Timbalan Perdana Menteri diberikan kepada Shafie sebagai melengkapkan perjanjian itu,” kata sumber dipetik dalam portal The Star.

Menurut laporan itu lagi, tawaran itu dianggap sebagai besar dan diterima oleh pihak Warisan.

Terdahulu, Agenda Daily melaporkan Anwar difahamkan sudah berjaya dalam rundingan politik dengan Shafie untuk menyokongnya sebagai PM baharu, bagaimanapun masih menunggu persetujuan dengan 15 Ahli Parlimen (PM) kem Datuk Seri Ahmad Zahid Hamidi.

Ketua Pembangkang tersebut memerlukan sokongan 15 MP yang sebelum ini juga menjadi punca kejatuhan dan kehilangan majoriti kerajaan Perikatan Nasional (PN) dipimpin Tan Sri Muhyiddin Yassin bagi mencukupkan majoritinya untuk menjadi PM ke-9.

Rundingan dengan 15 MP tersebut mungkin dilakukan menerusi perjanjian kepercayaan dan perbekalan (CSA) yang sebelum ini pernah dicadangkan antara kerajaan PN dengan blok pembangkang sebelum ini.

Menurut sumber, rundingan dengan 15 MP tersebut masih berlangsung dan setakat ini belum menerima sebarang kata putus daripada Presiden UMNO, Zahid.


Zahid dan Najib sudah tidak sabar kembali dalam Kabinet baharu?

Dua individu yang terakhir menyokong pencalonan Datuk Seri Ismail Sabri Yaakob sebagai Perdana Menteri (PM) baharu difahamkan juga mengintai peluang untuk berada dalam Kabinet baharu yang akan dibentuk dalam masa terdekat.

Walaupun Presiden UMNO, Datuk Seri Ahmad Zahid Hamidi dan rakan karibnya, Datuk Seri Najib Razak meragui kemampuan Ismail Sabri sebelum dilantik PM baharu, namun kedua-dua mereka dikatakan juga sudah memasang cita-cita untuk turut terselit dalam Kabinet yang akan bakal dibentuk nanti.

Zahid memegang portfolio terakhirnya sebagai Menteri Dalam Negeri dan Najib pula merupakan bekas Menteri Kewangan yang terkenal dengan pelaburan yang tidak tahu untung atau rugi, 1Malaysia Development Berhad (1MDB).

Gandingan dua muka lama ini dikatakan menawarkan diri untuk membantu kelancaran pentadbiran pimpinan Ismail Sabri, kononnya tanpa jasa mereka berdua mustahil Ahli Parlimen Bera itu dapat berada pada kedudukannya sekarang ini.

Berdasarkan pengalaman kedua-dua mereka, ia kononnya dapat membantu Ismail Sabri ke arah usaha memulihkan keadaan negara selepas kemelut politik yang tidak ada penghujung dan keadaan ekonomi yang lemah ketika ini.

Bagaimanapun, sekiranya perkara tersebut menjadi kenyataan tidak mustahil tentangan kuat bakal dihadapi UMNO daripada seterunya, malah kedudukan Ismail Sabri juga bakal tercabar.

Ismail Sabri perlu berwaspada kerana keabsahannya masih belum diuji di Parlimen, sebarang keputusan yang membelakangi rakan komponen Perikatan Nasional (PN) akan mengundang masalah besar kemudiaan dan berisiko besar mengakibatkan sekali lagi krisis politik berulang.

Pertimbangan yang matang dan seimbang pastinya menjadi keutamaan Ismail Sabri, tersilap langkah mengabaikan syarat yang diletak PN ia pasti akan menjadi satu lagi tamparan hebat.

Zahid sudah memberi respon balas selepas pelantikan Ismail Sabri dengan cuba mengingatkan ahli-ahli UMNO bahawa kejayaan menjadi dominan di Putrajaya adalah hasil usaha kerja kerasnya sepanjang memimpin parti tersebut.

Najib juga senada yang seakan tidak mahu dirinya dilupai sebagai sebahagian individu yang berjasa mengembalikan kuasa kepada UMNO.

Ia secara tidak langsung adalah isyarat kepada Ismail Sabri supaya tidak melupai kedua-dua mereka yang menjadi pencatur utama sehingga Ketua Pembangkang, Datuk Seri Anwar Ibrahim juga kecundang di tangan kedua-dua mereka.

Faktanya, Anwar menjadi mangsa penipuan sistematik Zahid dan Najib sehingga kembalinya UMNO dominan ke tampuk kuasa.

Anwar mungkin sedang bersedih atas pengkhianatan anak muridnya bersama Najib itu, malah sedang berdepan tekanan untuk berundur sebagai Ketua Pembangkang.

Presiden PKR itu dilihat lemah dan gagal dalam menunaikan janjinya konon memiliki majoriti untuk menjadi PM baharu, sebaliknya berlaku apabila Ismail Sabri diangkat menjadi PM ke-9.

Lebih buruk lagi, Zahid dan Najib sedang merancang langkah seterusnya untuk membebaskan diri daripada kes mahkamah sedang dihadapi mereka, terima kasih kepada Anwar yang sanggup bersekongkol dengan kleptokrat.

Pembangkang kini bergelut cuba mencari naratif baharu untuk membetulkan kesilapan ketua mereka, Anwar yang sudah hilang kepercayaan dan kredibilitinya juga tercalar teruk.

Tidak pasti sama ada Anwar akan berhenti daripada usahanya untuk menjadi PM selepas ini, namun kegagalan kali ini pasti meninggal luka mendalam apabila ditipu oleh anak muridnya.


Peruntukan DBKL akan diguna serta-merta bagi atasi banjir kilat: Shahidan

Perdana Menteri Datuk Seri Ismail Sabri Yaakob telah mengarahkan Dewan Bandaraya Kuala Lumpur (DBKL) segera menggunakan sumber sedia ada bagi mengatasi masalah banjir kilat yang berlaku di ibu negara baru-baru ini.

Tanpa mendedahkan jumlah dana yang diperlukan, Menteri Wilayah Persekutuan Datuk Seri Dr Shahidan Kassim berkata Perdana Menteri antara lain mahu dana kecemasan DBKL bagi tujuan itu dioptimumkan, lapor Bernama.

“Perdana Menteri telah mengarahkan Menteri Wilayah Persekutuan supaya membelanjakan serta-merta peruntukan daripada sumber DBKL dan kerajaan akan membayar balik nanti bagi menyelesaikan masalah banjir kilat,” katanya dalam ucapan pada program Nur Ramadan.

Beliau berkata dana itu akan digunakan bagi menjayakan perangkaan pelan jangka pendek dan jangka panjang termasuk Kajian serta Konsep Mitigasi untuk Banjir Kilat di Kuala Lumpur dalam usaha meminimumkan impak urbanisasi terhadap persekitaran selain mengimbangi aspek sosial, ekonomi dan kesan persekitaran.

Katanya antara pelan itu ialah mengenal pasti lokasi hotspot secara terperinci, mengenal pasti sistem saliran sedia ada yang tidak dapat menampung kapasiti air hujan serta merangka penyelesaian mitigasi konseptual untuk lokasi hotspot banjir.

“Bagi menjalankan kajian ini, DBKL telah melantik IKRAM (Institut Kerja Raya Malaysia) selaku perunding. Kajian ini mengambil masa 12 bulan dan melibatkan lima fasa,” katanya.

Beliau berkata antara langkah jangka pendek termasuk menempatkan pasukan pemantau di lokasi hotspot dan menempatkan pam mudah alih di kawasan hotspot banjir yang berfungsi memindahkan lebihan air bertakung ke kawasan bersesuaian seperti kolam takungan banjir.

Shahidan berkata antara pelan jangka pendek lain ialah pembelian lebih banyak pam mudah alih yang akan dilaksanakan serta-merta dan penggunaan beg pasir sebagai langkah mitigasi selain menempatkan 25 pasukan di lapangan bagi proses pembersihan kawasan hotspot banjir bermula esok.

Katanya pelan jangka panjang pula termasuk membina ‘On Site Detention’ (OSD) bawah tanah untuk menampung lebihan air apabila ‘Flap Gate’ tertutup selain menaik taraf sistem perparitan sedia ada membabitkan lapan projek termasuk di Jalan Jinjang, Sungai Kayu Ara, Sungai Toba dan Segambut Dalam.


Kes harian Covid-19 turun sedikit sebanyak 4,922

Kementerian Kesihatan Malaysia (KKM) melaporkan kes jangkitan baharu harian Covid-19 adalah sebanyak 4,922 kes hari ini.

Kes hari ini menurun sedikit berbanding jumlah jangkitan semalam sebanyak 5,713 kes dilaporkan.

Ketua Pengarah Kesihatan, Tan Sri Dr Noor Hisham Abdullah berkata ini menjadikan jumlah kumulatif sebanyak 2,497,265 kes.

MENYUSUL LAGI


Moscow, Kyiv setuju gencatan senjata

Moscow dan Kyiv pada rundingan di Paris semalam bersetuju semua pihak harus mematuhi gencatan senjata di timur Ukraine setelah lebih lapan jam perbincangan yang menurut seorang diplomat Perancis sebagai menghantar “isyarat yang baik”.

Penempatan tentera Russia berhampiran sempadan timur Ukraine sejak beberapa bulan lalu menimbulkan kebimbangan Kremlin mungkin menyerang jirannya itu yang pro-Kesatuan Eropah (EU), ketika Moscow mempertikaikan kehadiran tentera negara Pertubuhan Perjanjian Atlantik Utara (NATO) di timur Eropah.

Seorang pembantu kepada Presiden Perancis Emmanuel Macron, menegaskan bahawa perbincangan Paris adalah mengenai penyelesaian pertempuran pemisah di timur Ukraine sejak 2014, bukan ancaman pencerobohan Russia.

Tetapi “persoalannya ialah sama ada Russia mahu memberi isyarat untuk berlembut”, katanya, sambil menambah bahawa perbincangan “sukar” akhirnya menghasilkan sesuatu yang positif.

“Dalam keadaan semasa, kami menerima isyarat yang baik,” katanya.

Buat pertama kali sejak 2019, Ukraine dan Russia bersetuju menandatangani kenyataan bersama dengan Perancis dan Jerman mengenai konflik berterusan antara tentera Ukraine dan pemisah di timur negara itu.

Empat negara itu telah berusaha ke arah mencapai perjanjian damai untuk timur Ukraine sejak 2014 dan dikenali secara kolektif sebagai ‘Kumpulan Normandy’.

“Walau bagaimana sukar perbincangan sejak Disember 2019, Kumpulan Normandy telah mencapai persetujuan terhadap beberapa perkara penting,” katanya.

Kenyataan bersama itu menyatakan komitmen kedua-dua pihak untuk “menghormati tanpa syarat gencatan senjata” dan akan bertemu semula dalam masa dua minggu di Berlin.

Perjanjian gencatan senjata 2014 – diperkukuh pada 2020 – membantu menamatkan pertempuran terburuk di dua wilayah pemisah di timur Ukraine yang telah meragut kira-kira 13,000 nyawa. – Agensi


Keputusan pengubahan wang haram RM9.5 juta Shafee diketahui 28 Okt

Keputusan sama ada peguam Tan Sri Muhammad Shafee Abdullah akan dibebaskan atau diperintah membela diri terhadap dua pertuduhan pengubahan wang haram membabitkan RM9.5 juta didakwa diterima daripada Datuk Seri Najib Tun Razak dan dua tuduhan membuat penyata tidak betul kepada Lembaga Hasil Dalam Negeri (LHDN) akan diketahui pada 28 Okt ini.

Hakim Datuk Muhammad Jamil Hussin menetapkan tarikh itu selepas selesai mendengar hujah pihak pendakwaan dan pembelaan di akhir kes pendakwaan, lapor Bernama.

“Saya perlu meneliti dan mempertimbangkan hujahan kedua-dua pihak yang lebih 500 muka surat. Oleh itu, keputusan ditetapkan pada 28 Okt ini, 9 pagi,” kata hakim itu.

Pendakwaan diketuai Timbalan Pendakwa Raya Afzainizam Abdul Aziz manakala Muhammad Shafee diwakili peguam Harvinderjit Singh, Farhan Read dan Muhammad Farhan Muhammad Shafee.

Pada 12 Mei lepas, pihak pendakwaan menutup kes selepas mengemukakan seramai lapan saksi pada perbicaraan yang bermula 21 Mei 2021.

Antara saksi pendakwaan dipanggil memberi keterangan Pengurus Cawangan Ambank Jalan Raja Chulan R.Uma Devi, Pengurus Cawangan CIMB Bank Bukit Tunku Rosnita Ahmad, bekas pegawai LHDN Syed Nasrul Fahmi Syed Mohamad dan Pegawai Penyiasat Suruhanjaya Pencegahan Rasuah Malaysia (SPRM) Mohamad Farid Jabar.

Pada 13 Sept 2018, Muhammad Shafee, 70, mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan Najib yang dimasukkan ke dalam akaun CIMB Bank Berhad miliknya, iaitu cek RM4.3 juta diterima pada 13 Sept 2013 manakala RM5.2 juta pada 17 Feb 2014.

Muhammad Shafee dituduh melakukan kedua-dua kesalahan itu di CIMB Bank Bhd, Taman Tunku, Bukit Tunku di sini mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang membawa hukuman maksimum penjara lima tahun dan denda RM5 juta atau kedua-duanya, jika sabit kesalahan.

Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Dis 2013 dan 31 Dis 2014.

Beliau didakwa melakukan kesalahan itu di LHDN cawangan Jalan Duta, Kompleks Pejabat Kerajaan, Jalan Tuanku Abdul Halim di sini pada 3 Mac 2015 dan 29 Jun 2015 dan berdepan hukuman maksimum penjara 15 tahun dan denda lima kali ganda jumlah hasil aktiviti haram.


Najib yakin lima kerusi DUN kekal dalam tangan BN

Walaupun masih belum muktamad sama ada akan bertanding solo atau tidak, namun Barisan Nasional (BN) nampaknya sangat yakin parti itu dapat mempertahankan sekurang-kurangnya lima kerusi Dewan Undangan Negeri (DUN) di Parlimen Masjid Tanah pada Pilihan Raya Negeri (PRN) Melaka.

Keyakinan itu dizahirkan Pengerusi Lembaga Penasihat BN, Datuk Seri Najib Razak selepas melakukan tinjauan dan mendapati rakyat tempatan menunjukkan respon positif terhadap partinya itu.

Lima kerusi DUN tersebut adalah Kuala Linggi, Tanjung Bidara, Ayer Limau, Lendu dan Taboh Naning.

Menurut bekas Perdana Menteri itu, tinjauan dalam kalangan rakyat tempatan menunjukkan respon yang positif terhadap parti.

“Setakat apa yang saya dapat tinjau, amat positif. Boleh dikatakan kawasan Masjid Tanah ini merupakan kubu kuat kepada BN dan kelima-lima DUN dalam PRU (Pilihan Raya Umum Ke-14) dulu kita menang.

“Parlimen pun kita menang tapi Ahli Parlimen (Masjid Tanah) itu sudah melompat ke parti lain. Ini menunjukkan dalam keadaan tsunami politik pada ketika itu (PRU) kita masih menang semua DUN di sini.

“Insya-Allah dengan keadaan hari ini yang bertambah baik, (ada) tanda-tanda kita dapat pertahankan kelima kerusi DUN khususnya di kawasan Masjid Tanah ini,” katanya dalam laporan MalaysiaGazette.

Terdahulu, Ahli Parlimen Pekan itu meluangkan masa lebih setengah jam beramah mesra dan bersarapan bersama penduduk setempat di Abah Shan Station.

Ketika ditanya mengenai kempen secara atas talian, Najib menyifatkan mekanisme tersebut sebagai perkara baharu yang belum pernah dipraktikkan ketika kempen pilihan raya sebelum ini.

“Ini adalah perkara baharu bagi kita, belum pernah (lakukan). Kita kena buat adjustment pada pendekatan kita, saya percaya ahli parti boleh melakukan sedemikian dan ini adalah untuk menjaga keselamatan rakyat,” ujarnya.

Dalam pada itu, Najib turut mengulas berkenaan gabungan Muafakat Nasional (MN) pada PRN Melaka kali ini yang dijangka akan diputuskan oleh parti dalam masa terdekat.

“Itu semua seperti Datuk Seri Rauf kata akan diputuskan dalam beberapa hari akan datang, saya ada pendapat peribadi saya tetapi biarlah parti putuskan perkara ini kerana kita mahu Melaka sebagai template bagi PRU akan datang,” katanya.


Mesyuarat tergempar MT UMNO secara maya diadakan esok

Satu mesyuarat tergempar Majlis Tertinggi UMNO akan diadakan secara dalam talian esok (3 Ogos), ia bagi membincangkan mengenai isu-isu politik terkini, kata Setiausaha Agungnya Datuk Seri Ahmad Maslan.

Menerusi hantaran yang dimuat naik di Facebook rasminya hari ini, Ahmad memaklumkan mesyuarat dijadual berlangsung pada pukul 4 petang.

“Tentunya mesyuarat tergempar ini (adalah) untuk membincangkan isu politik terkini. Antaranya hal kenyataan media Istana Negara, warkah Yang di-Pertuan Agong dan juga isu darurat, ordinannya serta penangguhan sidang Parlimen,” katanya.

Sabtu lepas Setiausaha Dewan Rakyat Nizam Mydin Bacha Mydin dalam kenyataan memaklumkan bahawa Mesyuarat Khas Penggal Ketiga Parlimen ke-14 pada Isnin ditangguhkan ke suatu tarikh yang akan ditetapkan kemudian.

Mesyuarat ini yang kedua kali akan berlangsung secara selepas 8 Julai lalu dimana UMNO sekali lagi mengumumkan keputusan yang seakan sama semasa ketetapan Perhimpunan Agung UMNO 2020 tetapi kali ini dengan lebih keras menuntut supaya Perdana Menteri Tan Sri Muhyiddin Yassin berundur secara terhormat dan memutuskan UMNO menarik sokongan daripada kerajaan Perikatan Nasional (PN).


Mahkamah Rayuan belum tetap tarikh dengar rayuan Bung, Zizie

Mahkamah Rayuan hari ini (22 Mac 2023) belum menetapkan tarikh pendengaran rayuan Ahli Parlimen Kinabatangan, Datuk Seri Bung Moktar Radin dan isteri, Datin Seri Zizie Izette abdul Samad terhadap keputusan Mahkamah Tinggi yang menolak permohonan semakan mereka.

Mahkamah Rayuan tidak dapat menetapkan tarikh rayuan sehinggalah ia menerima rekod rayuan daripada Mahkamah Tinggi.

Pasangan itu memohon untuk menyemak keputusan Mahkamah Sesyen yang memerintahkan mereka membela diri atas tuduhan rasuah dan bersubahat, berhubung pelaburan unit amanah Public Mutual Berhad.

Peguam Teh See Khoon yang mewakili pasangan terbabit ketika dihubungi memberitahu media bahawa Mahkamah Rayuan tidak dapat menetapkan tarikh rayuan sehinggalah ia menerima rekod daripada Mahkamah Tinggi.

Katanya, mereka juga tidak dapat memfailkan petisyen rayuan tanpa nota prosiding dan penghakiman daripada mahkamah berkenaan.

“Sehubungan itu, Mahkamah Rayuan kemudian menetapkan tarikh pengurusan kes lanjut pada 22 Mei ini,” katanya menurut BH.

Perkara berkenaan disahkan oleh Timbalan Pendakwa Raya Law Chin How yang turut menghadiri prosiding pengurusan kes secara dalam talian hari ini di hadapan Timbalan Pendaftar Mahkamah Rayuan, Dr Syahliza Warnoh.

Pada 3 Januari lalu, pasangan itu yang sepatutnya mula membela diri terhadap pertuduhan rasuah membabitkan pelaburan RM150 juta wang FELCRA dalam unit amanah Public Mutual Berhad, dibenar oleh Mahkamah Tinggi untuk menggantung perbicaraan berkenaan.

Pada 2 September tahun lalu, Hakim Mahkamah Sesyen memerintahkan mereka membela diri atas tuduhan itu selepas mendapati pihak pendakwaan berjaya membuktikan kes prima facie, di akhir kes pendakwaan.

Bung Moktar didakwa atas dua tuduhan menerima rasuah RM2.2 juta dan RM262,500 sebagai dorongan mendapatkan kelulusan FELCRA untuk membuat pelaburan RM150 juta dalam unit amanah Public Mutual.

Beliau yang ketika itu Pengerusi Bukan Eksekutif Felcra didakwa menerima rasuah daripada Madhi Abdul Hamid melalui Zizie Izette di Public Bank cawangan Taman Melawati, antara jam 12.30 tengah hari dan 5 petang 12 Jun 2015.

Bung Moktar juga mengaku tidak bersalah menerima suapan wang tunai RM335,500 daripada Norhaili Ahmad Mokhtar, di bawah nama Zizie Izette atas sebab sama dan di tempat sama pada 19 Jun 2015.

Zizie Izette pula mengaku tidak bersalah atas tiga tuduhan bersubahat dengan suaminya berhubung perkara itu di tempat, tarikh dan masa yang sama.


Hadi Awang sudah beri keterangan kepada Bukit Aman

Polis Diraja Malaysia (PDRM) mengesahkan Presiden PAS, Tan Sri Abdul Hadi Awang, hadir ke Bukit Aman, semalam, untuk memberi keterangan.

Ia berhubung kenyataannya yang dilaporkan mendakwa komuniti bukan Islam dan bukan Bumiputera paling ramai terbabit rasuah.

Ketua Komunikasi Korporat PDRM, Asisten Komisioner A Skandaguru, berkata Ahli Parlimen Marang itu hadir bersama peguamnya.

“Beliau telah memberikan kerjasama sepanjang sesi rakaman keterangan berlangsung.

“Siasatan dikendalikan oleh Unit Siasatan Jenayah Terkelas (USJT), Jabatan Siasatan Jenayah (JSJ) Bukit Aman,” katanya dalam satu kenyataan, semalam, tanpa memberikan butiran lanjut.

Kelmarin, media melaporkan PDRM telah membuka kertas siasatan terhadap Abdul Hadi susulan kenyataannya yang mendakwa komuniti bukan Islam dan bukan Bumiputera adalah golongan paling banyak terbabit rasuah.

Skandaguru sebelum ini dilaporkan berkata, polis menerima 28 laporan berhubung kenyataan Abdul Hadi itu, dan siasatan dijalankan mengikut Seksyen 505 (C) Kanun Keseksaan kerana mengeluarkan kenyataan dengan niat mengapi-apikan mana-mana golongan, serta Seksyen 233 Akta Komunikasi dan Multimedia kerana penggunaan tidak wajar kemudahan rangkaian atau perkhidmatan rangkaian. – Bernama